Hormatlah, jangan samakan mufti dengan orang politik

BANGI, 21 Ramadan 1442H, Isnin – Baru-baru ini kecoh apabila Mufti Wilayah Persekutuan, Datuk Dr Luqman Abdullah memberikan jawapan ‘haram langgar larangan rentas negeri beraya di kampung’.

Ramai netizen tidak berpuas hati, walhal mufti menjawab dan mengulas berdasarkan soalan – apa hukumnya orang yang merentas sempadan sedangkan kerajaaan telah melarangnya.

Jawapan Dr Luqman jelas ia haram kerana melanggar perintah ulul amri, di samping mungkin akan membawa kemudaratan.

Atas sebab itu, Presiden Persatuan Peguam Muslim Malaysia, Datuk Zainal Rijal Abu Bakar menasihatkan netizen untuk berhati-hati dan menjaga adab dengan golongan alim ulama Islam ketika meninggalkan komen di laman media sosial.

“Hormatilah beliau sebagai seorang mufti. Itu pandangan beliau, bukan fatwa. Takkanlah kita nak mufti jawab semua perkara walaupun tidak ditanyakan.

“Nanti orang kata apa pulak mufti ni tanya satu soalan jawab seratus,” katanya.

Zainul Rijal tidak menolak kemungkinan terdapat juga agenda merendah-rendahkan agamawan termasuk mufti kerana mahu mempromosi golongan modernis dan liberal.

Katanya, mufti membuat sesuatu pandangan dalam perkara perkara yang bersifat ijtihadi iaitu yang mana tiada pandangan sebelum ini, ataupun terdapat pandangan yang berbeza.

Justeru, tidak seharusnya mufti diherdik kerana perbezaan pandangan tersebut.

“Jangan samakan jawatan mufti dengan jawatan lain seperti jawatan politik. Bacalah pandangan tersebut dengan teliti dan selagi mana ia didasari dengan nas, janganlah kita menyanggahnya.

“Bahkan, netizen perlu berhati hati dan tidak terikut dengan rentak orang politik yang sentiasa berantakan. Jika suatu pandangan itu dihasilkan dengan ilmu, ia seharusnya dihormati. Janganlah bangkitkan isu-isu lain yang tidak ditanyakan kepada beliau,” katanya.


Tingkat ‘persepsi akan ditangkap’ bendung kesalahan lalu lintas

Oleh Ainul Illia Meor Suzurudin

BANGI, 25 Zulkaedah 1441H, Jumaat – Langkah meningkatkan Persepsi Akan Ditangkap (POBC) secara keseluruhan adalah lebih berkesan dalam membendung semua kesalahan lalu lintas terutamanya melibatkan kes serius seperti memandu dalam keadaan mabuk.

Pakar bidang kejuruteraan pengangkutan, Prof Dr Ahmad Farhan Mohd Sadullah berkata, sekiranya POBC tinggi, masyarakat dengan sendirinya akan menghormati undang-undang.

Sehubungan itu, katanya, adalah lebih baik difikirkan dan didebatkan mengenai kaedah untuk meningkatkan POBC, supaya masyarakat tahu bahawa kesalahan memandu secara mabuk dianggap paling serius dan akan memberikan implikasi tertinggi jika ditangkap dan didapati bersalah.

“Ia juga akan menjadikan pemandu sentiasa waspada kerana pihak penguatkuasa boleh berada di mana-mana oleh kerana POBC adalah tinggi di kalangan masyarakat,” katanya ketika dihubungi Ismaweb.net, hari ini.

Katanya lagi, semua pihak perlu memposisikan kesalahan memandu di bawah pengaruh alkohol adalah amat berbahaya dan merupakan kesalahan serius yang perlu dielakkan.

“Pihak berkuasa perlu memastikan semua yang ditangkap, disaman dan bersalah atau mengaku bersalah dilengkapkan hukuman, membayar kompaun dan diberi mata demerit tanpa sebarang diskaun,” katanya lagi.

Selain itu, Ahmad Farhan berkata, penghakupayaan masyarakat juga satu kaedah yang amat penting dan berkesan.

“Tetapi rakyat perlu terlebih dahulu mempunyai civic mindedness dan nilai-nilai yang tinggi,” katanya.


Menteri cadang premis kerajaan guna beras import bersubsidi

BENTONG, 13 Rabiulawal 1445H, Jumaat – Kementerian Pertanian dan Keterjaminan Makanan akan membawa cadangan supaya premis kerajaan seperti hospital, pusat latihan polis, kem tentera dan asrama sekolah, untuk menggunakan beras import bersubsidi bagi membolehkan lebih banyak beras tempatan berada di dalam pasaran.

Menteri Datuk Seri Mohamad Sabu berkata, beliau akan membincangkan perkara itu dengan Perdana Menteri, Datuk Seri Anwar Ibrahim, yang juga Menteri Kewangan pada Isnin depan.

Beliau berkata langkah itu dijangka dapat mengembalikan sejumlah besar beras tempatan ke pasaran, kerana penggunaan premis berkenaan terhadap beras tempatan buat masa ini, adalah tinggi.

“Kita gunakan beras lokal ini untuk orang awam, maka (premis) kerajaan beli beras import dengan harga (bersubsidi) yang tidak tinggi, mungkin dalam RM32 hingga RM35 sekampit,” katanya selepas menghadiri program Sembang Santai Perpaduan di Simpang Pelangai di sini malam tadi.

Sementara itu, Mohamad berkata India dijangka akan memberi jawapan, sama ada negara itu akan membenarkan beras putih terus dieksport ke Malaysia, pada minggu depan.

Terdahulu, Mohamad, berkata beliau akan mengadakan pertemuan dengan rakan sejawatnya dari India, bagi menyatakan hasrat Malaysia agar negara itu terus mengeksport beras putih ke negara ini.

Mengenai dakwaan kekurangan bekalan beras tempatan berpunca daripada tindakan pembekal menyorokkan stok, beliau menafikan perkara berkenaan dan menjamin tindakan penguatkuasaan dilaksanakan di seluruh negara.

Beliau meminta orang ramai untuk tidak mengambil tindakan melulu dan menyerbu mana-mana premis yang disyaki menyorok bekalan beras tempatan.

“Jangan kita ambil undang-undang ditangan kita sendiri. Kalau ada kita dengar (berlaku penyorokkan bekalan) kita lapor, insya-Allah pegawai-pegawai penguat kuasa akan bertindak. Lapor kepada kementerian yang berkaitan atau buat laporan kepada pihak polis,” katanya. – Bernama


Bakar al-Quran: Iran panggil duta Sweden, Denmark

TEHRAN, 4 Safar 1445H, Isnin – Menteri Luar Iran memanggil duta Sweden dan Denmark secara berasingan bagi menyatakan bantahan terhadap tindakan negara berkenaan yang membenarkan rakyatnya membakar al-Quran.

Pengarah Jabatan Hak Asasi Manusia di Kementerian Luar mengecam perbuatan keji dan biadap puak anti-Islam yang mencetuskan provokasi terhadap kitab suci umat Islam.

Beliau berkata, kebebasan bersuara datang dengan ‘tugas dan tanggungjawab’ sambil menggesa wakil kedua-dua negara mematuhi artikel 19 dan 20 Perjanjian Antarabangsa mengenai Hak Sivil dan Politik.

Sejak kebelakangan ini, Sweden dan Denmark menyaksikan beberapa siri pembakaran al-Quran oleh kumpulan anti-Islam yang mendapat perlindungan tentera, sekali gus mencetus kemarahan masyarakat dunia.

Dalam kejadian terbaharu, ekstremis Islam di Sweden, Salwan Momika meneruskan tindakan membakar al-Quran di kedutaan Iran di Stockholm.

Duta Denmark kemudian dipanggil pada 22 Julai, sehari selepas penunjuk perasaan sayap kanan itu melakukan tindakan keji dengan membakar naskhah al-Quran di hadapan kedutaan Iraq di Copenhagen.

Malah, wakil Sweden juga dipanggil pada 21 Julai apabila jurucakap Menteri Luar, Nasser Kanaani menegaskan Stockolm perlu bertanggungjawab apabila mencetuskan sentimen umat Islam.

Malah, awal bulan lalu Iran mengumumkan tidak akan menghantar duta baharu ke Sweden selepas tempoh wakil negaranya berakhir.

Pada masa sama, Menteri Luar Hossein Amir-Abdillahian berkata, proses penghantaran duta ke negara itu dihentikan berikutan kerajaan Sweden mengeluarkan permit dan kebenaran untuk membakar al-Quran. – Agensi


Lebih 70 projek mega dikuasai syarikat-syarikat besar China?

BANGI, 30 Muharram 1442H, Jumaat – Malaysia perlu ditadbir dengan lebih berhati-hati supaya tidak dijarah sehingga hilang kedaulatannya kepada kuasa besar China.

Justeru, Naib Presiden Ikatan Muslimin Malaysia (ISMA), Prof Dr Zainur Rashid Zainuddin menggesa pemimpin negara untuk mendahulukan agenda agama, bangsa dan masa depan negara.

Jika tidak katanya, kita bakal menyaksikan negara terjual sedikit demi sedikit sehingga terjajah keseluruhannya.

Beliau berkata, lebih 70 projek mega yang menelan belanja sehingga RM700 bilion sedang berjalan pesat di seluruh negara dikuasai oleh syarikat-syarikat besar China.

“Siapakah yang kuasai projek Melaka Gateway? Siapakah yang kuasai projek-projek mega di Iskandar Puteri seperti Forest City yang menelan berbilion ringgit?

“Siapakah yang kuasai projek pelabuhan Kuantan? Siapakah yang sedang mengaut keuntungan berbilion ringgit daripada lombong-lombong emas di Pahang dan Kelantan?

“Siapakah yang kuasai projek ECRL? Siapakah yang diberikan lesen pembinaan Xiamen University di Sepang yang akan menampung 10,000 mahasiswa dari China?,” soalnya.

Persoalan sama turut dibangkitkan Dr Zainur Rashid terhadap projek mendalamkan sungai di Pahang selama 40 tahun, di mana hasil seumpama thorium dibawa pulang ke China.

Beliau berkata, kebimbangannya bukan hanya kepada kebanyakan projek besar berkenaan, bahkan terhadap ke mana hilangnya ratusan ribu pelancong China ke negara ini yang dilaporkan tiada rekod keluar dari Malaysia.

“Apa tindakan kita dengan pencerobohan oleh kapal pengintip dan kapal armada China di Laut China Selatan?,” soalnya.


Keadaan Abdul Hadi stabil

KUALA TERENGGANU, 27 Syawal 1442H, Selasa  – Presiden PAS Datuk Seri Abdul Hadi Awang yang kini dirawat di Institut Jantung Negara (IJN) berada dalam keadaan stabil.

Perkara itu disahkan Setiausaha Akhbarnya, Abdul Malik Ab Razak ketika dihubungi pemberita hari ini.

Abdul Malik turut menafikan khabar angin yang tular sejak kebelakangan ini mengenai kesihatan Abdul Hadi, yang antara lain mendakwa kononnya Duta Khas Perdana Menteri ke Timur Tengah dan juga Ahli Parlimen Marang itu sedang sakit dan sudah tidak berupaya menguruskan hal parti.

“Tidak betul, ini fitnah. Tuan Guru (Abdul Hadi) dalam keadaan stabil. Saya nasihatkan segala maklumat berkenaan kesihatan Tuan Guru boleh dirujuk kepada kenyataan rasmi di Facebook Tuan Guru,” katanya.

Ahad lepas, Anggota Dewan Undangan Negeri (ADUN) Batu Buruk Muhammad Khalil yang juga anak Abdul Hadi berkata, bapanya telah dimasukkan ke IJN sejak beberapa hari lalu, selepas mengadu kurang sihat. -Bernama


PEMBELA ucap tahniah pelantikan PM ke-9

BANGI, 11 Muharram 1443H, Jumaat – Pelantikan Datuk Seri Ismail Sabri Yaakob sebagai Perdana Menteri Malaysia ke-9 menerima pelbagai reaksi termasuk daripada pertubuhan bukan kerajaan (NGO) seluruh negara.

Pertubuhan-Pertubuhan Pembela Islam (PEMBELA) sebagai salah satu gabungan NGO-NGO Islam yang aktif dalam negara, pada hari ini turut mengambil kesempatan mengucapkan tahniah atas pelantikan tersebut.

Susulan itu, PEMBELA berkata, ia akan terus menjalankan fungsi semak dan imbangnya terhadap kerajaan baharu yang akan mentadbir negara.

“Tahniah Datuk Seri Ismail Sabri Yaakob atas pelantikan sebagai Perdana Menteri Malaysia ke-9. Semoga amanah ini digalas dengan penuh berintegriti dan bertanggungjawab.

“Kami akan terus menjadi salah satu institusi check and balance kepada dasar-dasar kerajaan terutamanya dalam konteks agama Islam, bangsa Melayu dan kedaulatan tanah air,” katanya dalam catatan di Facebook, hari ini.


27 pelajar ditahan dalam parti liar

KUALA LUMPUR, 25 Muharram 1442H, Ahad – Polis menahan 59 individu termasuk pelajar sekolah menengah yang menghadiri parti liar di sebuah kondominium mewah di sini awal pagi Jumaat.

Ketua Polis Daerah Dang Wangi ACP Mohd Fahmi Visuvanathan Abdullah berkata, mereka yang ditahan dalam serbuan pada 2 pagi yang dijalankan oleh Jabatan Siasatan Jenayah Narkotik Kuala Lumpur dan Dang Wangi, berusia lingkungan 14 hingga 23 tahun.

“Seramai 44 lelaki dan 15 perempuan ditahan (dalam serbuan itu) dan 27 daripada mereka di bawah umur.

“Dua lelaki memiliki 31 pil ekstasi,” katanya menambah 12 lelaki dan empat perempuan diuji positif dadah jenis amfetamina dan ketamin.

Beliau berkata, dua pelajar kolej dan seorang pelajar sekolah menengah adalah antara mereka yang positif dadah.

“Semua individu yang ditahan itu, kini direman empat hari untuk siasatan mengikut Seksyen 39A(1), Seksyen 12(2) dan Seksyen 15(1) Akta Dadah Berbahaya 1952,” kata Mohd Fahmi.

Katanya mereka juga masing-masing dikompaun RM1,000 di bawah Peraturan 3 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (No.8) 2020. – Bernama


Bakar al-Quran: Denmark terpaksa ketatkan sempadan

COPENHAGEN, 17 Muharram 1445H, Jumaat – Polis Denmark mengetatkan kawalan sempadan berikutan tindakan kumpulan anti-Islam membakar al-Quran baru-baru ini, yang dibimbangi menjejaskan keadaan keselamatan negara.

Kementerian Kehakiman Denmark dalam kenyataan berkata, tindakan mengetatkan kawalan sempadan dengan meningkatkan pemeriksaan pengembara yang tiba di negara itu juga selaras dengan keputusan sama dibuat oleh Sweden, awal minggu ini.

“Pihak berkuasa hari ini telah memutuskan untuk meningkatkan tumpuan kepada siapa yang memasuki Denmark, sebagai tindak balas terhadap ancaman khusus dan semasa,” kata kementerian.

Katanya, kawalan sempadan yang lebih ketat akan dilaksanakan sehingga 10 Ogos ini.

Terdahulu, aktivis sayap kanan di Denmark dan Sweden telah membakar serta merosakkan beberapa naskhah al-Quran dalam beberapa siri tindakan beberapa bulan ini.

Tindakan biadab itu mencetuskan kemarahan dunia Islam sekali gus mendesak kerajaan kedua-dua negara mengharamkan perbuatan keji itu.

“Pembakaran itu amat menyinggung perasaan dan tindakan melulu yang dilakukan oleh segelintir individu. Ini tidak mewakili nilai yang dibina oleh masyarakat Denmark,” kata Menteri Luar, Lars Lokke Rasmussen dalam kenyataan minggu lalu.

Bagaimanapun, Rasmussen berkata, sebarang langkah diambil mesti dilakukan dalam kerangka kebebasan bersuara yang dilindungi Perlembagaan.-  Agensi


Jarum suntikan berbeza ikut keperluan: KKM

KUALA LUMPUR, 13 Rejab 1442H, Khamis – Penggunaan dua jenis jarum suntikan yang berbeza adalah mengikut keperluan ketika prosedur suntikan, termasuk proses vaksinasi, menurut Kementerian Kesihatan (KKM).

KKM menjelaskan bahawa untuk prosedur menyedut cecair dari botol, ia memerlukan jarum lebih besar berwarna biru untuk memastikan pengambilan adalah lancar.

“Perbezaan warna jarum bermakna saiz lubang berbeza. Jarum yang digunakan untuk menyedut dari botol adalah lebih besar (biru) untuk memastikan kelancaran.

“Manakala jarum bersaiz lebih kecil (merah atau jingga) adalah untuk inokulasi bagi mengurangkan rasa sakit dan lebam,” menurut KKM dalam kenyataan hari ini.

Di samping itu, KKM juga menekankan bahawa jarum yang berbeza diperlukan untuk mencegah pencemaran silang antara pesakit.

“Yang penting, vaksin yang diambil dari botol dan diberikan kepada pesakit tidak berubah,” menurut kenyataan itu.

Semalam, Perdana Menteri Tan Sri Muhyiddin Yassin menjadi individu pertama menerima suntikan vaksin Pfizer-BioNTech sekali gus menandakan bermulanya Program Imunisasi COVID-19 Kebangsaan.

Penggunaan dua jenis jarum berbeza yang ditukar daripada biru ke jingga ketika pemberian vaksin COVID-19 kepada Perdana Menteri menjadi perbahasan di media sosial hingga ada pihak mengatakan beliau tidak disuntik vaksin sebaliknya cecair lain. – Bernama


BERJASA sudah ada senarai 40 calon mampu menang PRU15

BANGI, 16 Rabiulawal 1444H, Khamis – BERJASA telah mengenal pasti 40 calon boleh menang yang akan bertanding dalam Pilihan Raya Umum ke-15 (PRU15) nanti.

Pengarah Pilihan Raya BERJASA, Ir Ts Muhammad Lukman Al-Hakim Mohamad berkata, senarai calon parti itu dikenal pasti setelah melalui proses saringan oleh Majlis Pilihan Raya BERJASA.

Beliau berkata, BERJASA konsisten dalam menonjolkan imej calon profesional, selari dengan imej parti yang beragenda dan berwawasan.

Justeru, calon-calon yang bakal dikemukakan parti itu terdiri daripada ketua jabatan kementerian, doktor pakar, pensyarah universiti, tokoh pertubuhan bukan kerajaan (NGO), pegawai tertinggi syarikat berkaitan kerajaan (GLC) dan multinasional (MNC) serta beberapa teknokrat dan individu ternama lain.

“BERJASA sentiasa konsisten dengan naratif mengembalikan maruah dan keunggulan Malaysia di persada dunia.

“Impian Nasional BERJASA 2040 sebagai visi Malaysia yang baharu sentiasa menjadi destinasi utama parti ini,” katanya dalan kenyataan, hari ini.

Muhammad Lukman berkata, PRU15 adalah satu langkah penting untuk BERJASA terus mengorak langkah ke hadapan di arena politik tanah air.

“Penyertaan BERJASA di dalam Gerakan Tanah Air (GTA) sebagai strategi taktikal PRU15 disambut positif oleh pelbagai pihak berpengaruh.

“Demi merealisasikan hasrat besar tersebut, inilah langkah pertama yang perlu disambut dengan penuh bangga oleh segenap lapisan masyarakat,” katanya.

BERJASA adalah sebahagian komponen GTA yang turut terdiri daripada Pejuang, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Memandangkan penubuhan GTA belum diluluskan Jabatan Pendaftaran Pertubuhan (ROS), semua komponen gerakan itu bersetuju menggunakan logo Pejuang bagi menghadapi PRU15.


DAP pertahan 2 kerusi Parlimen, 11 DUN di Negeri Sembilan pada PRU15

SEREMBAN, 29 Syaaban 1442H, Ahad – DAP akan mempertahankan dua kerusi Parlimen dan 11 kawasan Dewan Undangan Negeri (DUN) di Negeri Sembilan yang dimenangi sebelum ini pada Pilihan Raya Umum Ke-15 (PRU15), kata Pengerusi DAP negeri Anthony Loke Siew Fook.

Ahli Parlimen Seremban itu berkata perkara tersebut telah dipersetujui dalam Pakatan Harapan (PH).

“Saya yakin tiada isu pertindihan calon antara gabungan parti PH di negeri ini serta kami telah menyatakan sokongan dan komitmen terhadap kepimpinan Menteri Besar Datuk Seri Aminuddin Harun,” katanya kepada pemberita pada Konvensyen Biasa DAP Negeri Sembilan Penggal ke-19 di sini hari ini.

Hadir sama Setiausaha Agung DAP Lim Guan Eng dan Aminuddin yang juga Pengerusi PH negeri.

Sementara itu, Lim berkata tiada sebarang kerjasama politik di antara PH dan UMNO melainkan isu melibatkan kepentingan rakyat.

Untuk rekod, DAP Negeri Sembilan memenangi dua kerusi Parlimen iaitu Seremban dan Rasah manakala DUN termasuk Chennah, Bahau, dan Nilai. – Bernama


Keputusan PM laksana PKP seluruh negara ‘besar serta berani’

MUAR, 18 Zulhijjah 1441H, Sabtu – Keputusan Perdana Menteri Tan Sri Muhyiddin Yassin untuk melaksanakan Perintah Kawalan Pergerakan (PKP) di seluruh negara pada 18 Mac lalu, disifatkan sebagai ‘keputusan besar dan berani’.

Menteri Kanan (Kluster Keselamatan) Datuk Seri Ismail Sabri Yaakob berkata, ini berikutan kebanyakan negara di serata dunia pada masa itu, masih teragak-agak memberikan respon dan tindakan berbeza-beza dalam menangani penularan COVID-19, yang merupakan satu krisis global dan disifatkan sebagai pandemik oleh Pertubuhan Kesihatan Sedunia (WHO).

Beliau yang juga merupakan Pengerusi Kempen Pembudayaan Norma Baharu berkata, selain PKP, keputusan pelaksanaan Perintah Kawalan Pergerakan Diperketatkan (PKPD) di beberapa kawasan, yang dilakukan bertujuan mengekang penularan wabak dalam komuniti, telah berjaya melandaikan lengkung jangkitan wabak COVID-19.

“Di bawah kepimpinan Perdana Menteri, usaha paling kukuh telah diambil untuk menangani penularan COVID-19, iaitu dengan melaksanakan PKP dan keputusan itu telah berjaya melandaikan lengkung jangkitan wabak COVID-19.

“Malaysia diiktiraf sebagai antara lima negara terbaik di dunia dalam mengawal pandemik COVID-19, malah telah menjadi salah satu negara contoh, iaitu penerimaan rakyat terhadap tindakan kerajaan dalam mengekang wabak berkenaan, yang mendapat pengiktirafan dunia dalam satu tinjauan global,” katanya pada majlis pelancaran Kempen Pembudayaan Norma Baharu di sini hari ini.

Pelancaran yang disempurnakan Perdana Menteri Tan Sri Muhyiddin Yassin di Kompleks Sukan Pagoh di sini turut dihadiri Menteri Komunikasi dan Multimedia Datuk Saifuddin Abdullah, Menteri Kesihatan Datuk Seri Dr Adham Baba dan Menteri Besar Johor Datuk Ir Hasni Mohammad.

Beliau bagaimanapun berkata, sikap masyarakat yang alpa patuhi prosedur operasi standard (SOP) termasuk penjarakan fizikal, memakai pelitup muka dan menggunakan cecair pensanitasi, terutama di kawasan awam yang sesak, telah meningkatkan risiko penularan dan mengundang gelombang baharu jangkitan, sehingga kes harian jangkitan COVID-19 yang sebelum ini turun kepada satu angka, kini meningkat semula kepada angka dua digit, dengan kemunculan kluster baharu.

Sehubungan itu Ismail Sabri berkata, kerajaan memutuskan untuk melaksanakan Kempen Pembudayaan Norma Baharu, bagi meningkatkan kesedaran dan memperkasa rakyat melindungi diri, keluarga dan komuniti, dalam usaha membantu petugas barisan hadapan, memerangi jangkitan COVID-19.

Beliau berkata program-program di bawah Kempen Pembudayaan Norma Baharu ini, akan dilaksanakan oleh semua Kementerian di peringkat persekutuan dan juga kerajaan-kerajaan negeri.

Ismail Sabri berkata, kempen itu juga akan membabitkan penglibatan semua lapisan kepimpinan termasuk penghulu, ketua kampung, temenggong, pemancha, kapitan, tuai rumah serta imam dan ahli jawatankuasa masjid, tok batin dan ketua-ketua agama dari bandar raya besar, bandar-bandar kecil sehingga kampung di desa.

“Kempen ini menyasarkan penyebaran maklumat dari Kementerian Kesihatan Malaysia (KKM) kepada segenap lapisan masyarakat, akan turut membabitkan penggunaan pelbagai platform seperti media massa, media sosial, papan iklan, jerayawara, program keagamaan, penerbitan poster dan gegantung, yang akan terus digiatkan sehingga 31 Dis ini.

“Oleh itu, pemimpin masyarakat dan seluruh rakyat harus bersama-sama meningkatkan kawalan kendiri, bagi melindungi diri, keluarga dan komuniti, daripada jangkitan virus COVID-19 dan memberi sokongan kepada petugas barisan hadapan yang bertungkus-lumus memerangi wabak ini,” kata beliau.

Pada majlis hari ini, Perdana Menteri telah melancarkan kempen tersebut, serta melancarkan Buku Pembudayaan Norma Baharu Komuniti yang diterbitkan KKM. – Bernama


Percayalah doktrin ‘basic structure’ akan digunakan untuk membatalkan kesalahan syariah

Oleh Tun Abdul Hamid Mohamad

Dalam rencana-rencana dan ucapan saya sebelum ini, saya menentang doktrin basic structure khususnya atas alasan hakim-hakim telah memberi kuasa kepada diri mereka sendiri untuk meminda Perlembagaan dengan menentukan mana-mana peruntukan Perlembagaan merupakan basic structure Perlembagaan itu dan, oleh itu, tidak boleh dipinda oleh Parlimen.

Ini melanggar peruntukan Perkara 159 yang memberi kuasa kepada Parlimen untuk meminda mana-mana peruntukan Perlembagaan asalkan prosedur yang ditetapkan oleh Perkara 159 itu dipatuhi. Perlembagaan tidak berkata ada peruntukan yang tidak boleh dipinda. Malah ia tidak boleh berkata demikian kerana Perlembagaan pun dibuat oleh Parlimen. Parlimen hari ini juga tidak boleh menghalang Parlimen masa depan membuat pindaan kepada Perlembagaan.

Tetapi, sekarang, mengikuti penghakiman Mahkamah Agung India, mahkamah kita turut berkata mahkamah/hakim boleh menghalang Parlimen membuat pindaan kepada Perlembagaan. Kesannya samalah seperti menambah satu klausa lagi kepada Perkara 159 yang mengatakan “Mahkamah boleh menentukan mana-mana peruntukan Perlembagan ini yang menjadi basic structure Perlembagaan ini. Peruntukan-peruntukan itu tidak boleh dipinda oleh Parlimen.” Anehnya ia dibuat oleh hakim-hakim.

Soalan: Dari mana hakim-hakim itu mendapat kuasa untuk berbuat demikian? Mahkamah Agung India?

Saya katakan ia tidak akan berhenti di situ. Langkah selepas itu ialah mengatakan mana-mana peruntukan Perlembagaan yang bercanggah dengan basic structure adalah tidak sah. Hujahnya ialah, jika peruntukan baru yang bercanggah dengan basic structure tidak boleh diadakan, peruntukan sedia ada yang bercanggah dengan basic structure pun tidak boleh bibiarkan beroperasi kerana kedua-duanya sama-sama bercanggah dengan basic structure dan sama-sama tak sah.

Atas asas tersebut, mereka akan menghujahkan bahawa Perkara 13 adalah sebahagian daripada basic structure, oleh itu peruntukan dalam Senarai II, Jadual Kesembilan (Senarai Negeri) yang bercanggah dengan Perkara 13 adalah tak sah dan batal.

Satu langkah lagi ialah mengatakan undang-undang yang dibuat di bawah Senarai Negeri itu, walaupun ia mengenai precepts of Islam dan hanya terpakai kepada orang Islam yang bercanggah dengan peruntukan basic structure adalah tidak sah. Hujahnya ialah Perkara 13 terpakai kepada semua bahagian Perlembagaan. Dalam kata-kata lain, Dewan Undangan Negeri (DUN) boleh membuat undang-undang di bawah Senarai Negeri, tetapi, jika ia bercanggah dengan Perkara 13, undang-undang itu tidak sah dan batal.

Sebagai misalan, DUN membuat undang-undang menjadikan kesalahan bagi seorang Islam berzina, meminum minuman yang memabukkan dan tidak membayar zakat. Mereka akan berhujah Perkara 13 (Kebebasan Beragama) adalah basic structure. Ia bukan hanya menjamin kebebasan seseorang untuk menganut mana-mana agama atau tidak langsung. Ia juga menjamin seseorang untuk beramal atau tidak beramal dengan apa-apa suruhan dan larangan mana-mana agama. Dalam kata-kata lain, Perkara 13 menjamin kebebasan seseorang sama ada dia hendak berzina atau tidak, meminum minuman yang memabukkan atau tidak, membayar zakat atau tidak. Oleh itu undang-undang itu bercanggah dengan basic structure, tidak sah dan batal.

Hujah kita mengapa Perkara 13 tidak terpakai kepada kesalahan yang dibuat di bawah Senarai Negeri ialah, senarai Negeri merupakan pengecualian daripada peruntukan umum Perlembagaan. Ia membolehkan undang-undang agama dibuat terpakai kepada orang Islam sahaja dan dibicarakan oleh Mahkamah Syariah. Asalkan undang-undang itu berkenaan precepts of Islam ia sah tidak kira ia bercanggah atau tidak dengan Perkara 13. Tetapi, jika Perkara 13 merupakan basic structure dan mana-mana bahagian Perlembagaan atau undang-undang yang dibuat di bawahnya yang bercanggah dengan Perkara 13 itu tak sah dan batal, maka akan tak sah dan batallah ia. Oleh itu, undang-undang yang menjadikan kesalahan-kesalahan yang saya sebut sebagai misalan tadi itu semuanya tak sah dan batal.

Mereka akan berhujah mereka tidak mengatakan semua perenggan (i) Senarai Negeri dan undang-undang yang mewujudkan kesalahan mengenai precepts of Islam yang dibuat di bawahnya tak sah dan batal. Sebaliknya, mereka hanya mengatakan hanya undang-undang yang mewujudkan kesalahan tertentu itu yang tak sah dan batal sebab ia bercanggah dengan Perkara 13.

Saya percaya ada pihak yang sedang menunggu untuk membuat permohonan untuk mendapat perisytiharan seperti itu, ada peguam yang akan menghujahkan demikian dan ada pula hakim yang akan menerima hujah itu dan Majlis Peguam akan menyokongnya.

Walaupun sudah agak terlewat kerana Mahkamah Persekutuan yang dipengerusikan oleh Ketua Hakim Negara, Tun Tengku Maimun telah mengesahkan pemakaian doktrin itu yang diimport oleh DS Sri Ram dari India yang mengenepikan dua penghakiman Mahkaman Persekutuan yang dipengerusikan oleh Tun Mohamed Suffian, yang kekal sebagai undang-undang negara ini selama 33 tahun, sehingga diketepikan oleh DS Sri Ram hanya dengan satu obiter (kenyataan sampingan yang tidak merupakan prinsip penghakiman itu) tanpa merujuk kepada penghakiman-penghakiman Mahkamah Persekutuan sebelumnya itu.

Tidak kurang mendukacitakan, obiter itu diikuti oleh Mahkamah Persekutuan yang dipengerusikan oleh TS Zainun Ali dan sekarang, berulang kali disahkan oleh Mahkamah Persekutuan yang dipengerusikan oleh Tun Tengku Maimun dan hakim-hakim pilihan yang sependapat dengannya atau mengikutinya. Suara-suara menentang di Mahkamah Persekutuan sudah tidak kedengaran lagi kerana mereka tidak duduk dalam panel-panel yang mendengar isu-isu itu.

Harapan kita ialah, mana tahu dengan terus menyatakan pendirian dan hujah-hujah kita, akan ada hakim-hakim yang akan berfikir semula dan nampak akan bahayanya doktrin itu diterima pakai di negara ini dan berani menyatakannya. Kita tidak boleh mengharapkan ahli-ahli Parlimen kerana bagi mereka kehilangan kerusi mereka adalah lebih penting daripada kuasa Parlimen dirampas oleh mahkamah.

Jika tiada siapa mempedulikan kita pun dan jika apa yang dikhuatiri akan berlaku itu berlaku, kita yakin, sejarah ada merakamkan bahawa kita telah menentangnya.

18 10 2022


Jutaan terjejas akibat banjir, Sudan isytihar darurat 3 bulan

KHARTOUM, 17 Muharram 1442H, Sabtu – Sudan mengisytiharkan perintah darurat selama tiga bulan di seluruh negara, berikutan banjir besar yang dijangka berterusan, menurut pegawai.

Perintah darurat itu diputuskan Majlis Keselamatan dan Pertahanan Sudan selepas jumlah korban akibat banjir meningkat kepada 99 orang, kata Menteri Buruh dan Pembangunan Sosial, Lina Alshiekh selepas mesyuarat tergempar hari ini.

Pihak berkuasa negara itu menetapkan Sudan sebagai zon bencana alam, lapor agensi berita negeri, SUNA.

Alshiekh berkata, dianggarkan setengah juta orang terjejas akibat banjir itu, sementara 100,000 kediaman musnah dan rosak.

Banjir itu adalah yang terburuk melanda Sudan sejak 1946, dan dijangka berterusan memandangkan hujan lebat tidak berhenti di kebanyakan kawasan.

Majlis Keselamatan turut memutuskan pembentukan jawatankuasa tertinggi diketuai Kementerian Buruh dan Pembangunan Sosial untuk menangani kesan banjir pada musim luruh tahun ini.

Musim hujan di Sudan bermula pada bulan Jun dan berterusan hingga Oktober, di mana negara itu berdepan banjir dan hujan lebat setiap tahun. – Agensi


SUHAKAM tak relevan untuk Malaysia

Oleh Ainul Illia Meor Suzurudin

BANGI, 12 Rabiulawal 1443H, Selasa – Suruhanjaya Hak Asasi Manusia (SUHAKAM) yang ditubuhkan oleh Parlimen sepatutnya memahami adab negara ini dan menghormati unsur ketimuran rakyat Malaysia, kata Naib Ketua Pemuda Ikatan Muslimin Malaysia (ISMA), Soufi Anual.

Beliau berkata, tindakan SUHAKAM yang kerap kali melanggar budaya ketimuran, pada masa sama mempromosikan golongan songsang Lesbian, Gay, Biseksual dan Transgender (LGBT) bahkan jantina ketiga amat tidak dapat diterima rakyat negara ini.

Pun begitu, agenda songsang itu terus menerus diperjuangkan SUHAKAM mengikut kiblat Barat walhal tiada langsung mana-mana agama di negara ini yang membenarkan nafsu songsang LGBT, tegas Soufi.

“Apakah benar SUHAKAM tak faham, atau buat-buat tak faham. Jika dilakukan dengan niat untuk mengiktiraf golongan songsang ini, maka SUHAKAM sama sekali tidak relevan di negara ini,” katanya ketika dihubungi Ismaweb.net, hari ini.

Soufi menegaskan, kerajaan sudah tidak sepatutnya memberikan peruntukan jutaan ringgit kepada agensi berkenaan yang cenderung membawa agenda Barat.

“Rakyat resah dengan penyebaran dakyah puak LGBT kerana agenda mereka ini merosakkan tamadun manusia.

“LGBT wajib dikekang habis-habisan,” katanya.

Terdahulu, dilaporkan bahawa terdapat beberapa perkara dalam Laporan Separuh Penggal mengenai Kitaran Ketiga Penilaian Berkala Sejagat (UPR) dikemukakan SUHAKAM kelihatan bercanggah dengan Perlembagaan dan bertentangan apa yang diperjuangkan gabungan NGO-NGO Islam.

Ia termasuk memperjuangkan hak kebebasan agama bagi umat Islam.

SUHAKAM juga dalam laporannya menggunakan istilah yang merujuk kepada jantina ketiga iaitu ‘non binary’.


PM hilang majoriti, apa proses seterusnya?

PERKARA 43(4) menyatakan jika PM hilang majoriti, beliau hendaklah meletakkan jawatan atau memohon pembubaran Parlimen.

2. Meletak jawatan adalah pilihan PM dan bersetuju dengan permintaan pembubaran Parlimen adalah kuasa budi bicara Agong (Perkara 40(2)(b)).

3. Bagaimana Agong hendak lantik PM baharu kerana parti pembangkang tidak sepakat dengan calon PM?

4. Setelah PM meletakkan jawatan, soal pemilihan PM adalah kuasa budi bicara Agong untuk melantik seorang ahli Dewan Rakyat yang pada hemat baginda mendapat sokongan majoriti ahli Dewan.

5. Siapa Agong akan pilih? Mengikut konvensyen, Agong akan meminta ketua pembangkang terlebih dahulu untuk membuktikan beliau mempunyai majoriti. Sekiranya tidak ada, Agong akan meneruskan pertimbangan baginda untuk memilih sesiapa yang pada pandangan baginda mendapat sokongan majoriti ahli Dewan.

6. Bolehkah PM pindahkan jawatan PM kepada Timbalannya? Tidak boleh. Semua proses kena bermula semula sehinggalah Agong berpuas hati calon yang dipilihnya mendapat sokongan majoriti ahli Dewan.

7. Kenapa pada tahun 2003 Tun Mahathir boleh serahkan jawatan PM pada Timbalannya dan pada tahun 2009 Tun Abdullah boleh serahkan jawatan PM pada Timbalannya? Ini bukan soal serah, tetapi pada waktu itu Agong yakin calon yang dipilihnya mempunyai majoriti ahli Dewan.

8. Apa berlaku setelah Agong memilih PM? PM yang baharu dilantik perlu mendapatkan undi percaya terhadapnya di Dewan Rakyat. Dalam sejarah kita, PM yang tidak membentangkan undi percaya di Dewan setelah dilantik ialah PM sekarang.

9. Semoganya sesiapapun yang baginda Agong pilih, kita mendapat PM yang terbaik untuk mengurus negara ini. Tanggungjawab PM berat dan kita akan terus memainkan peranan untuk menegur dan mengkritik kepemimpinan baharu. Menegur dan mengkritik bukanlah bermaka kita menyokong kerajaan atau pembangkang, tetapi tanggungjawab kita bersama untuk menjaga negara kita.

Prof Datuk Dr Mohammad Agus Yusoff
Penganalisis politik

Artikel ini telah disiarkan terlebih dahulu di Facebook penulis.


Banjir di Baling: 2 LRA dihenti tugas akibat air mentah keruh

ALOR SETAR, 6 Zulhijjah 1443H, Rabu – Operasi Loji Rawatan Air (LRA) Kulim Hi-Tech dan LRA Bukit Pinang/Sungai Petani terpaksa dihenti tugas berikutan kadar kekeruhan air mentah (NTU) yang tinggi akibat kejadian banjir dan fenomena kepala air di Baling, Isnin lepas.

Menteri Besar Kedah Datuk Seri Muhammad Sanusi Md Nor dalam satu hantaran di laman Facebooknya hari ini memaklumkan kedua-dua LRA itu dihenti tugas sepenuhnya pada 10.50 malam dan 11.10 malam tadi.

“Penutupan sementara itu akan menjejaskan 80,000 akaun pengguna di Kulim Hi-Tech dan 121,000 akaun pengguna di Pinang Tunggal/Sungai Petani.

“Syarikat Air Darul Aman (SADA) akan membuat penghantaran air terawat melalui lori tangki kepada kawasan yang terjejas akibat daripada langkah penutupan LRA itu,” katanya.

Dalam kejadian kira-kira pukul 4 petang Isnin, banjir dan fenomena kepala air di Baling mengakibatkan tiga nyawa terkorban dan lebih 1,400 penduduk dipindahkan ke tiga pusat pemindahan sementara (PPS) selain tujuh rumah musnah dihanyutkan air serta kira-kira 70 rumah rosak akibat kejadian itu. – Bernama


Dibenar lawat penjara melalui kaedah tempahan

KUALA LUMPUR, 25 Syaaban 1442H, Rabu – Jabatan Penjara kini membenarkan perjumpaan dan lawatan penjara melalui kaedah tempahan dengan garis panduan ketat bagi mengelakkan penularan COVID-19.

Jabatan Penjara dalam kenyataan memaklumkan pelawat perlu membuat tempahan melalui sistem i-visit dengan melayari ivisit.prison.gov.my, secara panggilan telefon dan menghantar e-mel atau surat.

“Pihak institusi penjara akan menetapkan tarikh dan sesi perjumpaan selepas tempahan dibuat,” menurut kenyataan itu.

Kenyataan itu juga menyebut pendaftaran terbuka (walk-in) dan pelawat berumur 12 tahun ke bawah tidak dibenarkan buat masa ini. – Bernama


Sultan Selangor minta rakyat patuhi SOP, ambil vaksin, jangan pentingkan diri

SHAH ALAM, 21 Muharram 1443H, Isnin – Sultan Selangor Sultan Sharafuddin Idris Shah bertitah meminta seluruh rakyat agar tidak bersifat mementingkan diri dengan menolak pemberian vaksin COVID-19 yang boleh menjejaskan sasaran negara bagi mencapai imuniti kelompok dalam masa terdekat, seterusnya mengembalikan kehidupan rakyat seperti sediakala.

Menerusi kenyataan di laman Facebook rasmi Selangor Royal Office hari ini bersempena sambutan Hari Kebangsaan, baginda turut bertitah mengingatkan kepada rakyat jelata agar terus mematuhi prosedur operasi standard (SOP) yang ditetapkan dan segera mengambil suntikan vaksin masing-masing.

Sempena memperingati sambutan hari bersejarah itu baginda bertitah, setiap rakyat perlu menghayati erti kemerdekaan sebenar di samping menghargai perjuangan tokoh-tokoh terdahulu ke arah mencapai kemerdekaan negara pada 1957.

“Baginda mahu penghargaan sama ditujukan kepada petugas-petugas barisan hadapan yang sedang berjuang merawat dan menguruskan wabak COVID-19 ketika ini, khususnya kakitangan hospital serta pihak-pihak yang terlibat secara langsung seperti pengurusan jenazah dan pengebumian,” menurut kenyataan itu.

Kenyataan itu juga menyebut baginda amat berterima kasih dan terharu dengan pengorbanan petugas-petugas berkenaan dan mendoakan agar urusan mereka dipermudahkan serta sentiasa diberi kekuatan untuk berkhidmat demi kesejahteraan rakyat jelata.

Sultan Sharafuddin dan Tengku Permaisuri Selangor Tengku Permaisuri Norashikin turut berkenan menzahirkan ucapan Selamat Hari Kebangsaan kepada seluruh rakyat Malaysia. – Bernama


PAS masih terbuka untuk bersama UMNO

KOTA BHARU,10 Syawal 1443H, Rabu – PAS sentiasa terbuka untuk meneruskan kerjasama dengan UMNO menerusi Muafakat Nasional (MN) pada Pilihan Raya Umum Ke-15 (PRU15), kata Naib Presidennya Datuk Mohd Amar Nik Abdullah.

Beliau berkata, PAS bukan sahaja sentiasa terbuka untuk menjalin kerjasama dengan UMNO bahkan dengan semua parti politik yang mengutamakan Orang Melayu dan agama Islam sekali gus bertepatan dengan matlamat utama perjuangannya.

Mohd Amar berkata, keterbukaan PAS adalah bagi menjaga kepentingan ummah dan menghalang Pakatan Harapan kembali menjadi kerajaan.

“Sekarang PAS masih terbuka untuk bersama dengan UMNO sekiranya UMNO boleh menilai semula pendiriannya sebelum ini dan kembali bekerjasama dengan PAS, kita sentiasa terbuka untuk bekerjasama dengan UMNO.

“Malah apabila Datuk Seri Ismail Sabri Yaakob menjadi Perdana Menteri pun, kita tidak menarik sokongan. Kalau kita mahu khianati UMNO, ketika inilah kita nak tarik sokongan,” katanya kepada pemberita hari ini.

Timbalan Menteri Besar Kelantan itu berkata demikian ketika diminta mengulas kenyataan Presiden UMNO yang juga Pengerusi Barisan Nasional Datuk Seri Dr Ahmad Zahid Hamidi bahawa kerjasama parti tersebut dengan PAS melalui MN perlu dilupakan pada PRU15. – Bernama


Rejim Zionis hanya benar lelaki 50 tahun ke atas tunai solat di Masjid al-Aqsa

BAITULMAQDIS, 5 Ramadan 1443H, Khamis – Pihak berkuasa rejim Zionis mengeluarkan sekatan baharu kepada rakyat Palestin yang akan memasuki Masjid al-Aqsa bermula Jumaat depan.

Menerusi undang-undang baharu yang diumumkan penyelaras pejabat perhubungan rakyat, hanya kaum lelaki yang berusia 50 tahun ke atas sahaja dibenarkan memasuki masjid untuk menunaikan solat Jumaat.

Manakala, lelaki berusia 40 hingga 49 tahun memerlukan permit daripada negara haram Israel sebelum memasuki kawasan suci berkenaan.

Namun, undang-undang itu tidak menghadkan umur bagi kaum hawa.

Ketegangan di kawasan itu semakin memuncak sejak akhir-akhir selepas Menteri Luar Israel, Yair Lapid membuat lawatan ke kawasan tersebut dengan kawalan ketat pasukan tentera pengganas.

Sebelum ini, Mesir mengutuk tindakan kekerasan yang dilakukan rejim Zionis
secara berterusan terhadap penduduk Palestin di Baitulmaqdis.

Kementerian Luar Mesir menggesa serangan dihentikan serta-merta terutama sepanjang bulan Ramadan dan menyifatkan keganasan itu bukan sahaja menghalang kestabilan yang diingini tetapi akan menyebabkan ketegangan berterusan. – Agensi


Kok Seong tempelak Dong Zong, dakwaan salah dan tak bertanggungjawab!

Oleh Siti Hafidah Abd Ghaffar

BANGI, 3 Zulkaedah 1442H, Isnin – Bukan sahaja salah, dakwaan pertubuhan pendidikan Cina, Dong Zong bahawa pendidikan negara terperangkap dalam sistem yang bersifat tunggal amat tidak bertanggungjawab.

Membidas dakwaan pertubuhan radikal Cina itu, Prof Emeritus Datuk Dr Teo Kok Seong berkata, ini kerana subsistem pendidikan Cina dibenarkan berkembang dengan begitu maju, sehingga menjadi sistem pendidikan yang paling lengkap selain rinci di luar tanah watan induknya di China.

Felo Utama Institut Kajian Etnik (KITA), Universiti Kebangsaan Malaysia itu berkata, ini boleh terjadi kerana sistem negara yang luwes – yang membenarkan kewujudan sistem pendidikan vernakular sebagai subsistemnya.

Meskipun begitu, beliau menegaskan, dalam hal pendidikan Cina, etnik Cina Malaysia hendaklah memahami bahawa bahasa Mandarin adalah hanya vernakular dalam dasar bahasa di negara ini.

Oleh itu katanya, taraf dan kelayakannya tidak boleh sesekali sama rata dengan pendidikan nasional yang menggunakan bahasa Melayu, apatah lagi mahu melebihinya.

“Sebenarnya sikap jelik etnik Cina menyebabkan mereka tidak mahu menerima hakikat ini dan mahu terus mementingkan diri sendiri sehingga menjadi amat sombong, tidak sensitif langsung dan terlalu perasan dengan kehebatan budaya Cina.

“Semua ini bukan sahaja tidak baik untuk hubungan etnik kita kerana berburuk sangka terhadap pihak lain yang kononnya menyekat haknya,” katanya ketika dihubungi Ismaweb.net hari ini.

Mengulas lanjut, Kok Seong berkata, lebih teruk lagi ia memperlihat etnik Cina sebagai tiada keyakinan diri dalam erti selalu bimbang akan ancaman terhadap mereka yang sebenarnya tidak adapun, seperti dalam dakwaan tersebut.

Ini kerana tidak ada apa-apa jua bukti yang menghalang perkembangan pendidikan Cina yang begitu berjaya di negara ini, berbanding di tempat lain di seluruh dunia yang dimastautin mereka semenjak beberapa generasi lampau.

“Bukan sahaja tidak pandai bersyukur dan berterima kasih, etnik Cina Malaysia sebenarnya mengalami delusi dengan mempercayai mereka selalu dianiaya melalui pelbagai diskriminasi, sedangkan ianya sama sekali tidak betul.

“Mana mungkin ini boleh berlaku apabila etnik Cina kekal sebagai pemain dominan sektor perniagaan dalam ekonomi negara dengan pemilikan equiti yang tinggi.

“Sehubungan ini, setiap orang kaya-raya di Malaysia ialah etnik Cina. Akta Pendidikan 1996 yang membenarkan kewujudan terus pendidikan verrnakular adalah bukti lain,” katanya.

Susulan perkembangan itu, beliau menegaskan masalah etnik Cina di negara ini sebenarnya adalah sikap buruk dalam diri mereka sendiri iaitu sikap rakus yang mahu mendapat lebih daripada yang sepatutnya dan sikap angkuh yang menghina resam tempat yang didatangi untuk diikuti.


Tentera Israel tembak mati lima pejuang Palestin

RAMALLAH, 16 Rejab 1444H, Selasa – Tentera negara haram Israel menembak mati sekurang-kurangnya lima lelaki Palestin ketika serbuan di Jericho, di timur Tebing Barat yang diduduki.

Serbuan besar-besaran itu berlaku pada awal pagi semalam di kem pelarian Aqabet Jabr – yang berada di bawah kepungan Israel – selama lebih seminggu dan berterusan sehingga selepas subuh.

Mengesahkan jumlah kematian itu, gabenor Jericho berkata, tiga yang lain cedera.

Tentera Israel pada awalnya mendakwa, pihaknya telah membunuh tujuh lelaki secara keseluruhan, termasuk dua yang bertanggungjawab dalam cubaan serangan menembak di Jericho pada 28 Januari lalu serta lima lagi yang telah melibatkan tentera dalam pertempuran ketika serbuan itu.

Katanya, tentera menahan lima mayat daripada lelaki yang terbunuh, termasuk mereka yang didakwa sebagai anggota sel Gerakan Perjuangan Islam Palestin (Hamas) di Jericho serta pelaku operasi (pusat pemeriksaan) Almog.

Tidak dapat disahkan sama ada semua lelaki itu membalas tembakan ke arah tentera Israel ketika mereka ditembak.

Hamas yang mentadbir Semenanjung Gaza, tidak mengesahkan mana-mana daripada tujuh lelaki yang terbunuh sebagai anggotanya.

Bagaimanapun, ketika serbuan di Jericho, tentera Israel menangkap pemimpin Hamas, Shaker Amara, yang dibebaskan dari penjara baru-baru ini.

Tentera rejim Zionis juga menahan seorang wanita berusia 48 tahun, Rajaa Karsou, ketika serbuan di kem pelarian Balata di bandar Nablus yang diduduki utara di Tebing Barat pada pagi Isnin. – Agensi


Mahkamah tetap 15 Februari sebagai pengurusan kes saman fitnah Azam Baki

KUALA LUMPUR, 10 Jamadilakhir 1443H, Khamis – Mahkamah Tinggi menetapkan 15 Februari depan sebagai pengurusan kes bagi saman yang difailkan oleh Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki terhadap penyelidik kanan Pusat Memerangi Kronisme dan Korupsi (C4) Lalitha Kunaratnam atas dakwaan menerbitkan artikel memfitnah berkaitan pembelian saham yang disiarkan oleh portal agensi berita Independent News Service (INS).

Berdasarkan semakan sistem mahkamah, kes itu ditetapkan untuk pengurusan kes di hadapan Penolong Kanan Pendaftar Mahkamah Tinggi Noordura Mohamed Din secara dalam talian (e-Review) pada 9 pagi.

Azam, 59, selaku plaintif memfailkan saman itu semalam melalui Tetuan Zain Megat & Murad dengan menamakan Lalitha, 39, sebagai defendan tunggal.

Pernyataan tuntutan Azam mendakwa defendan telah mengarang dua artikel bertajuk Business Ties Among MACC Leadership: How Deep Does It Go? (Bahagian 1) dan Business Ties Among MACC Leadership: How Deep Does It Go? (Bahagian Dua) yang pertama kali diterbitkan oleh Lalitha dalam INS pada 26 Okt sebelum kedua-dua artikel diterbitkan semula pada 15 Dis tahun lepas.

Dakwa plaintif, defendan turut berkongsi pautan artikel itu di laman Twitternya atas nama @LalithaVelvet untuk disebarkan kepada umum dan pautan kepada kedua-dua artikel masih boleh diakses sehingga kini.

Azam mendakwa tajuk artikel itu adalah sensasi, bersifat skandal dan menjengkelkan kerana ia dikarang dan diterbitkan semula dengan niat jahat bagi memberi kesan serta gambaran yang amat buruk kepada pembaca bahawa plaintif seorang penjawat awam yang korup atau menyalahgunakan kedudukannya sebagai seorang pegawai tinggi SPRM untuk kepentingan sendiri atau adik-beradiknya.

Dakwa plaintif, selain kedua-dua artikel dan ciapan menerusi Twitter, defendan pada 9 Jan lepas turut membuat ciapan dengan menerbitkan semula kenyataan media peguamnya, Manjeet Singh Dhillon.

Azam mendakwa kenyataan fitnah itu antara lain membawa maksud beliau memiliki saham dan waran bernilai jutaan ringgit dengan wang pembelian saham dan waran diperoleh secara salah serta plaintif membuat pelaburan bernilai jutaan ringgit dalam tempoh yang singkat selain tidak mengisytiharkan pembelian saham dan waran terbabit semasa beliau memegang jawatan sebagai Pengarah Siasatan SPRM.

Selain itu, plaintif mendakwa kenyataan tersebut membawa maksud beliau dan adiknya melalui syarikat RI Intelligence Sdn Bhd terlibat secara langsung atau tidak langsung dengan aktiviti rahsia yang bercanggah di sisi undang-undang.

Dakwanya, kenyataan itu turut memfitnah SPRM secara keseluruhan dan defendan juga seolah-olah menghina Seri Paduka Baginda Yang di-Pertuan Agong yang telah melantik plaintif sebagai Ketua Pesuruhjaya SPRM selaras dengan undang-undang sedia ada.

Azam juga mendakwa defendan telah menyalahgunakan peranan beliau sebagai seorang wartawan penyiasat untuk memanipulasi dan mengelirukan orang awam bahawa kenyataan fitnah itu adalah benar walaupun hakikatnya ia adalah tidak benar serta bersifat spekulatif.

Plaintif berkata surat tuntutan telah dikeluarkan supaya defendan memadam kenyataan fitnah itu dan memohon maaf namun Lalitha, melalui peguamnya, telah mengeluarkan kenyataan di akaun Twitter yang menyatakan beliau berpegang teguh dengan artikel tersebut yang jelas tidak menunjukkan sebarang penyesalan.

Dakwa Azam, penerbitan fitnah itu menyebabkan nama dan reputasinya tercemar dan oleh itu, beliau menuntut perintah bagi menghalang Lalitha atau ejennya daripada membuat, menerbitkan atau menyebabkan kenyataan berbaur fitnah tersebut diterbitkan semula selain memohon defendan memadam artikel dan ciapan dalam tempoh tiga hari penghakiman dibuat serta permohonan maaf dalam akhbar atau media sosial pilihan plaintif.

Turut dituntut ganti rugi am sebanyak RM10 juta dan ganti rugi teruk, kos serta relif lain yang difikirkan sesuai oleh Mahkamah. – Bernama


Pelajar diminta bertenang, ada masalah terus berhubung HEP IPT

BANGI, 15 Safar 1442H, Sabtu – Pihak universiti khususnya Hal Ehwal Pelajar (HEP) dan Pentadbir Kediaman digesa segera menerima kemasukan mahasiswa yang telah tiba untuk mendaftar dan memilih menginap di dalam kampus.

Gesaan itu antara beberapa tindakan segera yang disyorkan Gabungan Pelajar-Pelajar Melayu Semenanjung (GPMS), bagi menangani permasalahan dihadapi mahasiswa susulan pengumuman dikeluarkan Kementerian Pengajian Tinggi (KPT), semalam.

KPT meminta semua Institusi Pendidikan Tinggi (IPT) untuk menangguhkan pendaftaran secara fizikal atau bersemuka pelajar baharu dan lama di kampus.

KPT berkata, keputusan itu perlu dibuat demi kesejahteraan dan keselamatan semua pihak, susulan peningkatan kes COVID-19 ketika ini.

Menurut kementerian itu, semua urusan pendaftaran pelajar boleh dilakukan secara dalam talian, termasuk sesi pengajaran dan pembelajaran sehingga ada pengumuman mengenainya dilakukan.

Bagaimanapun, rata-rata netizen kesal apabila saranan kementerian itu dibuat pada saat akhir, yang didakwa menyusahkan pelajar serta keluarga khususnya yang melakukan penerbangan dari Sabah dan Sarawak.

Justeru, Presiden GPMS, Mohd Alif Anas Md Nor menyarankan supaya pihak universiti mengeluarkan segera pemakluman massa kepada semua pelajar masing-masing, sekiranya terdapat sebarang pindaan prosedur.

“Pihak universiti juga perlu bertindak segera dengan mengikut segala prosedur operasi standard (SOP) yang ditetapkan oleh MKN dan KKM di dalam pengurusan mahasiswa di dalam kampus.

“…termasuklah saringan dan pengasingan mengikut lokaliti asal pelajar yang berkenaan,” katanya dalam kenyataan, hari ini.

Pada masa sama, beliau turut mengingatkan semua pihak, termasuk ibu bapa dan pelajar supaya bertenang serta tidak mudah terpengaruh dengan panik di media sosial.

“GPMS khuatir perkara ini akan menjadi luar kawalan sekiranya semua pihak tidak bertenang dan berspekulasi.

“Semua pihak harus segera kembali kepada isu pokok yang perlu diambil tindakan segera oleh pihak yang berkenaan,” katanya.

Mohd Alif turut menyarankan pihak ibu bapa dan pelajar supaya terus berhubung dengan HEP universiti masing-masing, sekiranya menghadapi sebarang masalah.

“GPMS juga menyarankan mana-mana pihak, baik individu, parti politik, NGO dan pihak swasta yang mahu membantu mereka yang terkandas agar berhubung dengan IPT berkenaan, dan memastikan bahawa segala usaha dan bantuan adalah untuk memastikan kebajikan dan keselamatan mereka dijamin,” katanya.


Hujan renyai tak halang orang Melaka, calon keluar awal mengundi

MELAKA, 15 Rabiulakhir 1443H, Sabtu – Hujan renyai di beberapa kawasan pagi ini tidak menghalang pengundi keluar seawal 7.30 pagi, beratur di luar pusat mengundi merangkumi antaranya sekolah dan dewan bagi menunaikan tanggungjawab mereka pada Pilihan Raya Negeri (PRN) Melaka.

Tinjauan Bernama di pusat pengundian Sekolah Kebangsaan (SK) Ramuan China Besar di Alor Gajah mendapati rata-rata yang keluar awal untuk menunaikan tanggungjawab memilih wakil rakyat kawasan mereka, terdiri daripada golongan warga emas.

Usia dan pergerakan terhad akibat masalah kesihatan juga tidak menghalang mereka untuk keluar mengundi.

Maimun Hasan, 78, yang berkerusi roda menjadi pengundi pertama tiba di SK Durian Daun, Masjid Tanah kira-kira 7.35 pagi manakala Abdul Rahim Yaacob, 57, yang menghidap penyakit strok turut tiba awal untuk menunaikan haknya di pusat pengundian sama.

Selain golongan warga emas, turut keluar awal mengundi adalah mereka yang bertanding, antaranya calon Perikatan Nasional (PN) Dewan Undangan Negeri (DUN) Tanjung Bidara Datuk Mas Ermieyati Samsudin yang mengundi di SK Ramuan China Besar sejurus pusat pengundian dibuka.

Begitu juga dengan calon Pakatan Harapan (PH) DUN Bukit Katil Adly Zahari yang tiba di SK Durian Tunggal, pada 8.10 pagi.

Calon Barisan Nasional (BN) DUN Tanjung Bidara Datuk Seri Ab Rauf Yusoh yang mengundi di SK Kampung Jeram pula menunaikan tanggungjawabnya pada 8.43 pagi diikuti Datuk Seri Sulaiman Md Ali yang merupakan calon BN DUN Lendu yang mengundi di SK Durian Daun.

Datuk Seri Mohamad Ali Mohamad yang merupakan calon BN DUN Sungai Udang pula tiba untuk mengundi pukul 8.47 pagi di Sekolah Jenis Kebangsaan Cina Lih Jen, Pokok Mangga di sini diikuti calon PH DUN Asahan Datuk Seri Idris Haron, yang tiba di pusat pengundian itu bersama isteri Datin Seri Fadilah Abdullah dengan menaiki motosikal Yamaha 135LC.

Proses pengundian di Melaka bermula 8 pagi ini dengan 217 pusat pengundian dibuka membabitkan sebanyak 1,109 saluran bagi membolehkan rakyat Melaka memilih kerajaan baharu.

Pengundian membabitkan 476,037 pengundi biasa daripada keseluruhan 495,195 pengundi, akan dikendalikan seramai 12,290 petugas pilihan raya di semua 28 kerusi DUN sehingga waktu mengundi tamat pada 5.30 petang.

Pada 16 November lepas, seramai 11,557 orang adalah pengundi awal yang terdiri daripada anggota tentera dan pasangan serta polis menunaikan tanggungjawab masing-masing membabitkan 31 pusat pengundian awal dengan 47 saluran manakala seramai 7,601 orang layak mengundi secara pos.

Proses pengundian juga menyaksikan amalan norma baharu apabila pengundi diminta mematuhi prosedur operasi standard (SOP) dengan mengamalkan penjarakan fizikal, memakai pelitup muka, penggunaan pensanitasi tangan, saringan suhu badan dan merekodkan kehadiran dengan mengimbas kod respons pantas (QR) MySejahtera sebelum masuk ke pusat mengundi.

SPR menetapkan tarikh mengundi bagi PRN Melaka hari ini berikutan pembubaran DUN pada 4 Oktober lepas setelah empat Ahli Dewan Undangan Negeri menarik sokongan terhadap Sulaiman. – Bernama


Rizab antarabangsa BNM kekal AS$111.1 bilion pada 15 Julai

KUALA LUMPUR, 13 Zulhijjah 1442H, Jumaat – Rizab antarabangsa Bank Negara Malaysia (BNM) berjumlah AS$111.1 bilion pada 15 Julai, 2021, kekal tidak berubah seperti pada 30 Jun.

Bank pusat dalam satu kenyataan hari ini berkata, paras rizab itu memadai untuk membiayai lapan bulan import tertangguh dan 1.1 kali jumlah hutang luar negeri jangka pendek.

Komponen utama rizab antarabangsa terdiri daripada rizab mata wang asing (AS$102.2 bilion), kedudukan rizab Tabung Kewangan Antarabangsa (AS$1.4 bilion), Hak Pengeluaran Khas (SDR) (AS$1.2 bilion), emas (AS$2.2 bilion) dan aset rizab lain (AS$4.1 bilion).

Aset-aset itu terdiri daripada emas dan pertukaran mata wang asing dan rizab lain, termasuk SDR berjumlah RM461.82 bilion, Kertas Kerajaan Malaysia RM11.22 bilion), deposit dengan institusi kewangan (RM1.36 bilion), pinjaman dan pendahuluan RM20.47 bilion), tanah dan bangunan (RM4.16 bilion) serta aset-aset lain (RM16.29 bilion).

Menurut BNM, modal dan liabiliti terdiri daripada modal berbayar (RM100.0 juta), rizab (RM183.26 bilion), mata wang dalam edaran (RM142.79 bilion), deposit oleh institusi kewangan (RM144.37 bilion), deposit kerajaan persekutuan (RM12.79 bilion), lain-lain deposit (RM9.78 bilion), kertas Bank Negara (RM9.14 bilion), peruntukan SDR (RM7.98 bilion) dan lain-lain liabiliti (RM5.14 bilion). – Bernama


Langkah kerajaan benar pengeluaran KWSP mampu ringankan beban rakyat: Penganalisis

Oleh Zuhayati Yazid

BANGI, 13 Syaaban 1443H, Rabu – Langkah kerajaan membenarkan pengeluaran khas Kumpulan Wang Simpanan Pekerja (KWSP) sebanyak RM10,000 dilihat sebagai tanda prihatin kerajaan meringankan keperitan rakyat dalam menampung perbelanjaan isi rumah.

Penganalisis ekonomi Universiti Sains Islam Malaysia (USIM), Prof Madya Dr Nuradli Ridzwan Shah Mohd Dali berkata, langkah itu mampu memberi ‘sinar’ kepada rakyat yang terjejas serta yang baru kembali bangkit selepas terkesan dengan pandemik COVID-19, sebelum ini.

“Kita melihat dari sudut positif dengan menjadikan pengeluaran ini sebagai membantu keadaan semasa selain memulihkan kitaran ekonomi masyarakat yang terjejas dan terhimpit ekoran daripada kesan COVID-19, musibah banjir dan ekonomi negara.

“Bagaimanapun, kebenaran yang diberikan kerajaan tidak sepatutnya diambil kesempatan untuk digunakan ke arah yang tidak penting.

“Sebaliknya, rancang perbelanjaan yang memerlukan selain dijadikan ‘bekalan’ terutama pada masa kecemasan,” katanya ketika dihubungi Ismaweb.net, hari ini.

Beliau berkata demikian sebagai mengulas pengumuman oleh Perdana Menteri, Datuk Seri Ismail Sabri Yaakob membenarkan pengeluaran khas KWSP sebanyak RM10,000.

Kebenaran itu diberikan setelah kerajaan mendengar, mengkaji dan meneliti permintaan daripada semua pihak berhubung pengeluaran caruman simpanan persaraan berkenaan.

Walaupun kelonggaran sedemikian sudah diberikan, Dr Nuradli tetap menasihatkan kepada pencarum supaya bersikap tegas bagi manfaat jangka masa panjang.

Para pencarum digesa meningkatkan lagi pendapatan untuk menggantikan wang yang digunakan pada saat kritikal ini, tegasnya.

Katanya, walaupun diberikan wang dalam jumlah yang besar namun, sekiranya perancangan tidak betul pasti menjadikan wang tidak mencukupi.

“Justeru, perancangan yang bijak mampu memberi kehidupan yang lebih stabil.

“Malah, pencarum juga digalakkan supaya menabung atau mencari jalan bagi menggandakan semula tabungan sebagai persediaan menghadapi hari persaraan dengan lebih selesa dan sempurna,” katanya.


Keputusan COVID-19 negatif baru boleh masuk Turki

ANKARA, 11 Jamadilawal 1442H, Sabtu – Mulai Isnin depan, semua penumpang pesawat yang masuk ke Turki perlu memberikan bukti ujian negatif coronavirus yang dilakukan dalam tempoh 72 jam dari waktu ketibaan mereka.

Menteri Kesihatan Turki semalam berkata, penumpang yang gagal memberikan keputusan ujian Polymerase Chain Reaction (PCR) tidak akan dibenarkan menaiki pesawat ke Turki.

“Penumpang yang terbang dari Britain, Afrika Selatan dan Denmark akan dikenakan kuarantin semasa ketibaan, sebagai tambahan keputusan ujian negatif pada waktu berlepas,” katanya.

Peraturan itu turut berkuat kuasa ke atas penumpang antarabangsa lain yang tiba di Turki melalui jalan darat dan laut pada 30 Disember ini, kata menteri itu.

Mereka yang tidak menjalani ujian, akan kuarantin di tempat mereka tinggal di negara ini.

“Langkah-langkah baharu ini diperlukan untuk ketibaan dari luar negara kerana peningkatan jumlah kes di seluruh dunia dan percepatan pandemik,” katanya yang turut memaklumkan peraturan baharu itu akan berkuasa hingga 1 Mac tahun depan. – Agensi


Kerajaan perlu adil, bukti dah cukup untuk haramkan Dong Zong

Oleh Athirah Huda Zalhe

SHAH ALAM, 14 Muharram 1442H, Rabu – Sebagaimana tindakan tegas diambil ke atas mana-mana pertubuhan ekstrem sebelum ini, kerajaan juga perlu berlaku adil dengan pertubuhan radikal seperti Dong Zong.

Sikap rasis dan tindakan melampau lain daripada Dong Zong sudah cukup membuktikan pertubuhan berkenaan wajar diharamkan serta-merta, kata Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat.

Beliau menuntut kerajaan supaya berlaku adil, seperti mana tindakan tegas yang diambil ke atas beberapa pertubuhan ekstrem lain sebelum ini.

“Patutnya kerajaan mengambil tindakan tegas juga ke atas Dong Zong seperti dikenakan kepada Hindraf, jemaah Islah, al-Arqam yang dianggap ‘pengganas’.

“Ikutkan Dong Zong sudah cukup bukti untuk diharamkan dari segi cubaannya campur tangan dalam urusan bahasa, menghina tulisan Jawi dan melanggar Perlembagaan serta menggugat ketenteraman dan rusuhan kaum,” katanya pada sidang media PEMBELA di sini, hari ini.

Dong Zong bukan hanya menentang usaha memperkasakan bahasa kebangsaan, bahkan turut telah melanggar titah Yang di-Pertuan Agong yang mempertahankan isu tulisan Jawi.

“Mereka tidak menghormati orang Melayu dan bahasa Melayu. Di mana sahaja, puak berkenaan sentiasa menunjukkan perangainya, menentang dasar bersifat nasional.

“Sampai bila umat Islam dan bangsa Melayu akan menjadi mangsa? Dalam isu apa pun, orang kitalah yang sentiasa menjadi mangsa. Jadi kita merayu Menteri Dalam Negeri dan Perdana Menteri memainkan peranan bertindak tegas.

“Kalau tanya RoS (Jabatan Pendaftaran Pertubuhan Malaysia), mereka ada bidang kuasa yang terhad. Jadi (menteri) gunakanlah kuasa ini ketika Allah sedang berikan kuasa,” katanya.


Menteri Pengangkutan Taiwan undur diri selepas urus kemalangan kereta api

TAIPEI, 23 Syaaban 1442H, Isnin – Menteri Pengangkutan Taiwan, Lin Chia-lung mengumumkan pengunduran diri selepas bertanggungjawab atas kemalangan kereta api paling buruk sejak tujuh dekad lalu di negara ini.

Chia-lung dalam kenyataan di laman Facebooknya mengatakan, beliau akan mengundurkan diri setelah usaha menyelamat awal berakhir, sambil menambah akan bertanggungjawab penuh atas kejadian itu.

“Saya semestinya telah menerima semua kritikan selama beberapa hari terakhir, tetapi kami tidak melakukannya dengan cukup baik,” katanya.

Pejabat Perdana Menteri, Su Tseng-chang mengatakan, sebelum pengumuman itu, Chia-lung telah membuat tawaran untuk mengundurkan diri, tetapi ditolak untuk sementara waktu, dengan mengatakan usaha sekarang adalah memfokuskan pada penyelamatan dan pemulihan.

Dalam kemalangan kereta api terburuk di pulau itu sejak tujuh dekad lalu, 51 orang disahkan meninggal dunia setelah kereta api ekspres yang membawa hampir 500 penumpang merempuh sebuah trak berhampiran bandar timur Hualien pada hari Jumaat, menyebabkan ia tergelincir dan bahagian depannya hancur.

Trak yang dilanggar oleh kereta api itu didakwa, meluncur di jalan yang landai ke trek tepat di luar terowong.

Sehubungan itu, pegawai sedang menyiasat pengurus tapak pembinaan, Lee Yi-hsiang, yang traknya disyaki tidak menggunakan brek dengan betul.

Pada hari Ahad, Yi-hsiang meminta maaf atas apa yang berlaku ketika polis membawa dia pergi dari kediamannya.

“Saya sangat menyesal dan meminta maaf dengan sedalamnya.

“Saya pasti akan bekerjasama dengan pihak pendakwa raya dan polis dalam siasatan, menerima tanggungjawab yang harus dipikul, dan tidak pernah mengabaikannya. Akhirnya, saya sekali lagi menyatakan permintaan maaf yang tulus,” katanya.

Yi-hsiang, 49, adalah sebahagian daripada pasukan yang secara berkala memeriksa jalur kereta api timur gunung Taiwan untuk tanah runtuh dan risiko lain.

Mahkamah Hualien mengatakan pada hari Ahad malam bahawa ia memerintahkan Yi-hsiang ditahan selama dua bulan, dengan mengatakan ada risiko dia boleh memusnahkan bukti.

Setelah disoal oleh hakim dan bukti dari pihak pendakwa, dia disyaki menyebabkan kematian kerana kecuaian, katanya.

Peguamnya memberitahu wartawan bahawa Yi-hsiang ingin menghadapi apa yang telah berlaku dan meminta maaf dan menyesal. – Agensi


Perlu dapat kebenaran polis sebelum anjur majlis kahwin di Kelantan

KOTA BHARU, 15 Syaaban 1442H, Isnin – Rakyat negeri Kelantan yang mahu menganjurkan majlis keramaian seperti kenduri kahwin, tahlil, keraian dan perjumpaan perlu mendapatkan kelulusan daripada pihak polis berkuat kuasa, hari ini.

Timbalan Ketua Polis Kelantan, Senior Asisten Komisioner Abdullah Mohamad Piah berkata, langkah itu bagi membolehkan pihak berkuasa memantau pematuhan prosedur operasi standard (SOP) dalam usaha memutuskan rantaian COVID-19 yang kian meningkat di negeri ini.

Katanya, langkah itu selaras dengan keputusan yang telah dicapai menerusi Mesyuarat Khas Jawatankuasa Keselamatan Negeri (JKKN) Kelantan.

“Polis akan turun padang untuk menjalankan pemeriksaan di majlis yang diadakan dan memeriksa sama ada penganjur membuat permohonan atau sebaliknya.

“Selain itu, SOP turut akan diberi perhatian semasa lawatan, jika wujud perlanggaran kita akan ambil tindakan kompaun minimum RM1,500 dan maksimum RM10,000,” katanya.

Beliau berkata demikian selepas hadir ke Mesyuarat Khas Jawatankuasa Keselamatan Negeri (JKKN) Kelantan di Kota Darulnaim, hari ini.


Institusi pendidikan capai 90 peratus vaksinasi dibenar operasi tanpa penggiliran

BANGI, 22 Rabiulawal 1443H, Jumaat – Institusi pendidikan bawah Kementerian Pendidikan (KPM) yang telah mencapai kadar vaksinasi lengkap 90 peratus atau lebih bagi pelajar kelas peperiksaan awam dan antarabangsa dibenarkan beroperasi tanpa penggiliran bermula 8 November ini.

Keputusan itu dibuat hasil perbincangan bersama Kementerian Kesihatan (KKM) dan Majlis Keselamatan Negara (MKN) dengan mengambil kira kadar vaksinasi dalam kalangan murid kelas peperiksaan.

KPM berkata, pengoperasian institusi pendidikan bawah kementerian itu bagi murid kelas peperiksaan awam dan antarabangsa hadir tanpa penggiliran bagi negeri Kumpulan A dan B akan bermula pada 8 November ini.

Empat negeri dalam Sekolah Kumpulan A adalah Johor, Kedah, Kelantan dan Terengganu sementara Kumpulan B melibatkan Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya.

“Pengoperasian bagi negeri Kumpulan A juga bermula pada 8 November 2021 kerana 7 November 2021 adalah cuti tambahan sempena Deepavali yang diperuntukkan dalam Takwim Penggal dan Cuti Persekolahan Tahun 2021 bagi sekolah bawah KPM,” katanya dalam kenyataan hari ini.

Ia membabitkan kehadiran pelajar kelas peperiksaan awam Sijil Pelajaran Malaysia (SPM), Sijil Vokasional Malaysia (SVM), Sijil Tinggi Agama Malaysia (STAM) dan Sijil Tinggi Persekolahan Malaysia (STPM) termasuk kelas peperiksaan antarabangsa (IGCSE O-Level, A-Level, Australia Higher School Certificate dan IBD) dan murid kelas peperiksaan antarabangsa lain.

“Bagi institusi pendidikan bawah KPM yang belum mencapai kadar vaksinasi lengkap 90 peratus atau lebih bagi murid kelas peperiksaan awam dan antarabangsa, pengoperasian kekal secara penggiliran.

“Bagaimanapun, murid Prauniversiti Semester 3 di Sekolah Sukan Malaysia, murid kelas peperiksaan awam di sekolah berasrama sepenuhnya dan murid kelas peperiksaan antarabangsa (IGCSE OLevel, A-Level, Australia Higher School Certificate dan IBD) kekal hadir tanpa penggiliran,” katanya.

Katanya lagi, KPM akan terus memantau dan mengemas kini senarai institusi pendidikan yang belum mencapai kadar vaksinasi lengkap 90 peratus bagi murid kelas peperiksaan awam dan antarabangsa.

“KPM akan mengeluarkan senarai terkini institusi pendidikan bawah KPM yang belum mencapai kadar vaksinasi lengkap 90 peratus pada setiap Rabu.

“Justeru, mana-mana institusi pendidikan yang mencapai kadar vaksinasi lengkap 90 peratus atau lebih akan dikeluarkan daripada senarai ini dan institusi boleh mula beroperasi tanpa penggiliran pada hari Ahad atau Isnin minggu berikutnya,” katanya.

Institusi pendidikan bawah KPM dalam kenyataan media ini turut merujuk kepada institusi pendidikan swasta yang berdaftar bawah KPM bagi kategori sekolah dan kategori pusat, katanya.

“KPM menyarankan supaya ketetapan ini turut terpakai di semua institusi pendidikan yang tidak berdaftar dengan KPM, termasuk institusi pendidikan bawah kerajaan negeri,” katanya.


Gaya politik tak beragenda mesti diubah demi anak bangsa

MAQASID Syariah khusus untuk pemerintah ialah memelihara agama dan mentadbir dunia yang menjadi tempat kehidupan beragama.

Tanggungjawab memelihara agama dilaksanakan dari dua sudut; membina insan beragama melalui proses pendidikan sepanjang hayat dan menguatkuasakan undang-undang yang boleh mencegah daripada merebaknya cara hidup yang meruntuhkan agama di sisi individu dan masyarakat.

Apabila bercakap tentang pemerintahan Islam, ramai orang menekankan tentang aspek pencegahan maksiat dan penguatkuasaan undang-undang jenayah Islam. Sebenarnya penekanan satu sudut ini secara berlebihan telah mencacatkan wajah Islam yang sepatutnya indah.

Realiti anak muda kita pada hari ini sepatutnya menyentap rasa cemas dan gelisah para pemimpin muslim. Mereka perlukan program pembinaan jati diri yang terancang. Saya tidak maksudkan di sini hanya membentuk mereka menjadi anak soleh yang tekun mengikuti kuliah di masjid, malah lebih daripada itu.

Ekonomi kita dipegang oleh kaum lain. Ahli politik orang Melayu pula sudah rosak. Sikap tamak kuasa telah ‘menghalalkan’ segala-galanya. “Apa yang aku dan parti aku dapat?” adalah perhitungan yang dominan di minda ahli politik Melayu.

“Adakah perkara ini boleh menjadikan aku dan parti aku popular dan disukai ramai anak muda?”, “Berapa projek ini boleh bagi duit untuk aku dan bahagian aku?” atau “Biarlah anak muda dengan keseronokan mereka, asalkan mereka sokong parti kita”.

Inilah gaya politik tidak beragenda. Tidak ada hala tuju. Misi hanya sekadar rebut kuasa. Selepas berkuasa, pastikan kuasa kekal, dengan apa cara sekali pun. Itu saja.

Gaya politik tidak beragenda sebegini perlu diubah. Untuk mengubahnya, kita perlu lahirkan bakal pemimpin dalam kalangan generasi muda melalui program pembangunan insan yang berkesan.

Tetapi pemimpin berkualiti tidak lahir daripada vakum. Pemimpin lahir daripada masyarakat. Jika kita mahu pemimpin yang beragenda, kita kena bekerja keras juga untuk melahirkan masyarakat yang beragenda.

Agenda maksudnya mempunyai cita-cita dan aspirasi yang besar, bukan sahaja untuk diri sendiri, malah untuk kedaulatan watan dan bangsa. Pengikut yang tidak punya agenda, ertinya mudah dilalaikan oleh pihak yang berkepentingan.

Di sinilah kita lihat perbezaan parti politik berorientasikan Melayu dan Islam, berbanding yang berorientasikan pemikiran liberal dan sekular.

Baru-baru ini ada program Parlimen Digital. Satu inisiatif untuk merekrut anak muda ke kem sekolah politik demokrasi liberal. Mereka serius dengan projek masa depan mereka. Mereka serius untuk menjadikan anak kita sebagai pemimpin dan pengikut agenda liberal mereka.

Malangnya, tak kedengaran program rekrutmen besar-besaran ke kem sekolah politik aliran Islam dan Melayu.

Kita akan berhadapan dengan 7.8 juta pengundi baharu, anak muda berusia 18 hingga 21 tahun, yang secara automatik menjadi pemilih. Pemilihan mereka sudah tentu berdasarkan cara fikir mereka sekarang.

Pendekatan populis untuk meraih sokongan anak muda ini ialah dengan memberikan apa yang mereka suka. Sebagai contoh karnival e-sport. Kita mungkin dapat undi mereka, tetapi kita mengabaikan tanggungjawab membina jati diri mereka agar menjadi pemimpin dan pengikut yang beragenda.

Pendidikan untuk membina insan beragama dan beragenda perlu holistik. Bukan prosesnya kuliah agama di masjid sahaja. Bukan sekadar di sekolah. Pendidikan melibatkan proses formal, non formal dan informal. Malah, menganjurkan karnival e-sport itu sendiri secara informal mendidik anak muda dengan nilai hidup pasif dan kepengikutan hedonisme.

Di luar sana, ramai yang berbincang tentang hukum e-sport. Tetapi hampir semuanya melupakan maqasid di sebalik hukum. Umpama membincangkan sah solat tanpa khusyuk, tetapi kita terlupa tidaklah disyariatkan solat itu melainkan untuk mengingati Allah. Tidak hairan jika solat tidak berbekas pada akhlak.

Kita tidak membincangkan tentang hukum halal haram e-sport di sisi individu, tetapi kita memikirkan implikasi di peringkat umat keseluruhannya pada masa akan datang, dalam situasi masa kini yang tenat dengan pelbagai gejala sosial.

Fenomena negatif inilah yang disindirkan oleh puak yang mendakwa dirinya sebagai muslim progresif dan demokrat, bahawa Islamis selama ini tidak mempunyai hala tuju yang jelas dalam mengisi agenda bangsa, hanya sekadar laungan retorik negara Islam, yang hakikatnya apabila memerintah tidak jauh berbeza dengan orang lain.

Alangkah bagusnya jika dianjurkan program pertandingan usahawan tani peringkat kampung dan daerah, sebagai contoh, melibatkan anak-anak semuda usia belasan tahun. Malah debat tentang dasar negara lagi bagus.

Tulisan ini hanyalah sebagai renungan, bagi mereka yang ada rasa insaf dan membuang rasa ego, untuk bermuhasabah.

Mohd Hazizi bin Ab Rahman
Naib Presiden BERJASA

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Ziarah Rahmah kesan masalah kesihatan jemaah haji lebih awal

MAKKAH, 15 Zulkaedah 1444H, Ahad –  Bagi memberikan perkhidmatan terbaik dalam aspek kesihatan, Tabung Haji (TH) mengadakan program Ziarah Rahmah iaitu lawatan dari bilik ke bilik untuk memeriksa keadaan kesihatan jemaah haji.

Penyelaras Operasi Unit Kesihatan Awam, Dr Nur Fatihah Oh Abdullah berkata, program itu membantu mengesan lebih awal masalah kesihatan yang dihadapi jemaah haji bagi mengelak ia menjadi bertambah serius.

Beliau berkata pihaknya juga mengambil peluang menyampaikan pendidikan kesihatan dalam memastikan jemaah haji sihat untuk berwukuf di Arafah, kemuncak kepada ibadat haji.

“Malaysia satu-satunya negara yang menjalankan program ziarah bilik ke bilik pada musim haji, bertujuan mengenal pasti jemaah haji yang mempunyai masalah kesihatan untuk dirujuk ke klinik dan pakar perubatan yang disediakan TH di Tanah Suci,” katanya kepada pemberita di sini.

Dr Nur Fatihah yang juga pakar kesihatan awam berkata setakat ini, pasukannya yang terdiri daripada 11 petugas telah mengunjungi 2,551 bilik penginapan meliputi lebih 12,000 jemaah haji yang telah tiba di Madinah dan Makkah.

Beliau berkata daripada jumlah itu, pihaknya mengenal pasti 175 jemaah haji yang mempunyai masalah kesihatan untuk dirujuk ke klinik antaranya kerana masalah pernafasan, batuk, selesema, kulit kering dan sakit lutut.

Dr Nur Fatihah berkata pihaknya menyasarkan menziarahi 100 peratus bilik penginapan jemaah haji menjelang hari wukuf.

Dalam pada itu, pensyarah Politeknik Kuching, Sarawak Marlina Abdul Manaf, 40, melahirkan rasa puas hati dengan perkhidmatan disediakan TH termasuk program Ziarah Rahmah berkenaan.

“Sejak berlepas dari Lapangan Terbang Antarabangsa Kuala Lumpur (KLIA) pada 22 Mei lepas hingga ke bilik penginapan, tahap layanan diberikan begitu baik,” katanya. -Bernama


Banjir di Terengganu makin pulih

KUALA TERENGGANU, 30 Rabiulakhir 1443H, Ahad – Keadaan banjir di Terengganu semakin pulih apabila hanya satu pusat pemindahan sementara (PPS) masih beroperasi dengan menempatkan 24 orang daripada lapan keluarga setakat 5 petang tadi.

Jumlah itu mencatatkan penurunan berbanding 39 orang daripada lapan keluarga di tiga PPS pada 8 pagi tadi.

Ia susulan penutupan dua PPS di Kuala Nerus iaitu Sekolah Kebangsaan (SK) Kompleks Mengabang Telipot dan Surau Mak Jintan, tengah hari tadi.

Sekretariat Jawatankuasa Pengurusan Bencana Negeri Terengganu menerusi kenyataan memaklumkan, semua 24 orang daripada lapan keluarga tersebut berada di PPS SK Atas Tol, Kuala Terengganu.

Jabatan Pengairan dan Saliran melalui portal https://publicinfobanjir.water.gov.my pula melaporkan tiada sungai yang melepasi paras amaran atau bahaya setakat 5 petang ini. – Bernama


Kilang pengeluaran biosimilar pertama pada 2024

PUTRAJAYA, 26 Zulkaedah 1441H, Sabtu – Malaysia dijangka mempunyai kilang pengeluaran biosimilar komersial pertama pada 2024 menerusi usaha sama membabitkan syarikat pelaburan impak sokongan kerajaan VentureTECH, Duopharma Biotech Sdn Bhd dan firma bioteknologi berpangkalan di Korea Selatan, PanGen Biotech Inc.

Syarikat-syarikat berkenaan telah memeterai memorandum persefahaman (MoU) usaha sama bagi kemudahan itu yang disaksikan oleh Menteri Sains, Teknologi dan Inovasi Khairy Jamaluddin.

Menurut Khairy, pembangunan kilang tersebut akan membolehkan Malaysia mendapat akses terhadap lebih banyak rawatan yang lebih berpatutan, terutamanya bagi penyakit-penyakit kronik.

Malah, katanya, usaha itu juga bertepatan pada masanya ketika sebahagian besar rawatan biologi dijangka tamat pada masa akan datang.

“Sudah pasti kita mahu melihat sektor bioteknologi ini berkembang kerana ia dapat menggalakkan pelaburan dan lebih penting lagi untuk meningkatkan keselamatan kesihatan kita,” katanya kepada pemberita selepas majlis pemeteraian MoU itu di sini, hari ini.

Khairy berkata, penglibatan dalam sektor biologi misalnya membabitkan kos tinggi namun bidang biosimilar sebaliknya lebih mudah untuk disertai Malaysia kerana dapat menjimatkan perbelanjaan penyelidikan.

Sementara itu, syarikat-syarikat terbabit dalam kenyataan bersama berkata VentureTECH akan melabur sejumlah RM15 juta dalam usaha sama itu bagi membangunkan kemudahan pengeluaran serta menghasilkan ubat-ubatan biosimilar untuk menampung permintaan pasaran domestik dan eksport.

“Sebagai pelabur impak, VentureTECH mempunyai matlamat untuk mewujudkan impak sosioekonomi yang penting serta berkesan dalam setiap keputusan pelaburan yang seiring dengan penekanan terhadap pembangunan industri tempatan,” kata kenyataan itu.

Antara impak lain yang berpotensi daripada sinergi itu adalah menjana pekerjaan kemahiran tinggi, meningkatkan permintaan bagi pekerja tempatan yang berkemahiran tinggi khususnya dalam produk biofarmaseutikal bernilai tinggi.

Selain itu, ini juga dapat menggalakkan pelaksanaan teknologi dalam penghasilan penjagaan kesihatan terutamanya penyakit-penyakit kronik yang memerlukan rawatan biosimilar pada kadar lebih berpatutan untuk masyarakat, khususnya golongan B40 dan M40, kata kenyataan itu. – Bernama


Tun M kata MPN tak perlu babitkan ahli politik

KUALA LUMPUR, 16 Zulhijjah 1442H, Isnin – Pengerusi parti Pejuang Tanah Air (Pejuang), Tun Dr Mahathir Mohamad berkata, Majlis Pemulihan Negara (MPN) seharusnya menjadi sebuah badan tanpa penglibatan ahli politik.

Bekas perdana menteri itu berkata, badan berkenaan sebaliknya perlu mengandungi hanya golongan profesional, yang biasa mengendalikan pandemik, epidemik dan penyakit.

“Ahli politik pada dasarnya tidak faham perubatan, saya rasa saya tahu sedikit sebanyak kerana saya pernah dilatih sebagai doktor, tapi pastinya yang lainnya akan bercakap mengenai politik, semua yang mereka buat adalah berkisar mengenai usaha menjadi popular, dan dapatkan lebih banyak undi,” katanya.

Beliau berkata demikian dalam persidangan media maya selepas menghadiri sidang khas di Dewan Rakyat hari ini.

Jumaat lepas Menteri Kewangan merangkap Menteri Penyelaras bagi Pelan Pemulihan Negara (PPN) Tengku Datuk Seri Zafrul Tengku Abdul Aziz dilaporkan berkata MPN bersetuju menjemput wakil dari parti-parti pembangkang menjadi anggota majlis itu, selaras dengan pendekatan Pelan Pemulihan Negara (PPN) yang berdasarkan kepada prinsip-prinsip kolaborasi, inklusif dan penyatuan negara. – Bernama


19 maut dalam letupan kilang mercun di India

NEW DELHI, 1 Rejab 1442H, Sabtu – Sekurang-kurangnya 19 orang maut dan puluhan lagi cedera dalam letupan di sebuah kilang mercun di India.

Letupan yang berlaku tengah hari Jumaat di daerah Virudhunagar itu adalah antara tragedi terburuk dalam beberapa tahun kebelakangan ini di Tamil Nadu.

Pegawai tempatan, R Kannan memberitahu AFP bahawa jumlah kematian mungkin meningkat dalam tempoh beberapa jam seterusnya.

“Setakat ini, 34 orang cedera dan sedang menjalani rawatan termasuk beberapa yang melecur teruk.

“Terdapat kira-kira 74 orang di kilang berkenaan ketika letupan itu,” katanya.

Menurut laporan portal berita The Newsminute, pemilik kilang sudah menghilangkan diri dan polis masih menyiasat punca letupan.

Susulan insiden itu, Perdana Menteri India, Narendra Modi mengumumkan pampasan sebanyak 200,000 rupee (RM11,137) kepada setiap keluarga mangsa yang maut. – Agensi


PEMBELA mampu bergerak demi agenda agama, bangsa dan tanah air

PADA pagi tahun baru 1445 Hijrah, saya telah melapangkan masa bersama rakan-rakan NGO-NGO Islam dalam gabungan PEMBELA di Bangunan Anjung Melayu, Kuala Lumpur sebagai sebahagian daripada rutin perbincangan kami dalam isu-isu agama, bangsa dan tanah air.

Ia berbeza sedikit kerana kita telah memilih serta melantik pengerusi baharu bagi gabungan ini bagi menggantikan Tuan Haji Mahmud yang telah berhijrah ke luar negara dan fokus pada kerjaya baharunya itu.

Sidang mesyuarat telah sepakat melantik pengerusi MACSA, Tuan Lukman Sheriff untuk menjadi pengerusi gabungan PEMBELA yang baharu.

Beliau merupakan seorang peguam yang berwibawa dan telah banyak menyumbang kepada bidang perundangan. Beliau telah mendedikasikan masa serta tenaganya untuk perjuangan hak asasi manusia bertunjangkan prinsip-prinsip Islam yang sebenar dan berdasarkan konteks tempatan Malaysia melalui MACSA.

Saya yakin, beliau mampu memacu PEMBELA bersama-sama pelbagai NGO-NGO Islam dan Melayu yang bergerak bersama demi agenda membela agama, bangsa dan tanah air.

InsyaAllah, PEMBELA akan terus menjadi sebuah ‘force’ yang penting sebagai pemantau dan penimbangtara untuk perkara-perkara yang berkaitan agama, bangsa dan tanah air.
Selamat maju jaya, sahabatku!

Tuan-tuan dan puan-puan boleh ikuti penulisan-penulisan beliau di laman Facebook Lukman Sheriff (https://www.facebook.com/lukman.sheriff.1)

Haji Aminuddin Yahaya


32 terbunuh dalam nahas kereta api di Mesir

KAHERAH, 13 Syaaban 1442H, Sabtu – Sekurang-kurangnya 32 orang terbunuh dan 66 cedera setelah dua kereta api bertembung di selatan Mesir, semalam, kata Kementerian Kesihatan.

Kementerian itu dalam kenyataan berkata, puluhan ambulans bergegas ke lokasi kejadian di daerah Tahta, wilayah Sohag, sekitar 460 kilometer (285 batu) selatan ibu kota Kaherah.

“32 orang terbunuh dan 66 cedera. Mereka dibawa ke hospital,” kata kenyataan itu.

Rakaman video yang dilihat oleh AFP menunjukkan beberapa kereta terbalik.

Pihak berkuasa kereta api Mesir mengatakan bahawa dua kereta api bertembung menyebabkan puluhan korban jiwa setelah brek kecemasan ditarik oleh ‘individu yang tidak dikenali.’

Brek itu menyebabkan salah satu kereta api berhenti dan yang lain melanggarnya dari belakang.

Justeru, pihak berkuasa sedang menjalankan siasatan lanjut, katanya.

Mesir telah dilanda dengan kemalangan kereta api maut dalam beberapa tahun kebelakangan ini yang banyak disalahkan kerana infrastruktur tidak mencukupi dan penyelenggaraan buruk.

Salah satu yang paling dahsyat berlaku pada tahun 2002, di mana 373 orang mati ketika kereta api yang sesak di selatan Kaherah meletup, dan sejak itu banyak kemalangan maut.

Pada bulan Mac tahun lalu, sekurang-kurangnya 13 orang cedera ketika dua kereta api penumpang bertembung di Kaherah, menyebabkan penangguhan perkhidmatan kereta api di seluruh negara.

Pada masa itu, pengurus kereta api menyalahkan lampu isyarat kerana tidak berfungsi dalam cuaca buruk.

Manakala pada 2019, sebuah kereta api tergelincir dan terbakar di stesen kereta api utama Kaherah yang mengorbankan lebih daripada 20 orang serta mendorong menteri pengangkutan mengundurkan diri.

Kemalangan hari Jumaat itu berlaku ketika Mesir sedang menghadapi satu lagi cabaran pengangkutan utama, dengan sebuah kapal kontena raksasa menghalang Terusan Suez dan menyebabkan kesesakan lalu lintas yang besar di kedua-dua hujung jalan pelayaran strategik.

MV Ever Given, yang lebih panjang dari empat lapangan bola sepak, telah tersangkut secara menyerong di seluruh Terusan Suez sejak Selasa, menutup jalan air dari kedua arah.

Kapal tunda dan kapal korek berusaha pada hari Jumaat untuk membebaskan kapal tersebut kerana syarikat terpaksa mengubah hala perjalanan perkhidmatan dari terusan itu. – Agensi


Solat Hajat mohon kesejahteraan Maghribi, Libya dan Sudan

PUTRAJAYA, 1 Rabiulawal 1445H, Ahad – Jabatan Kemajuan Islam (Jakim) menganjurkan solat hajat selepas solat Maghrib di tiga masjid utama esok iaitu Masjid Negara di Kuala Lumpur, Masjid Putra dan Masjid Tuanku Mizan Zainal Abidin, di sini bagi mendoakan kesejahteraan buat mangsa gempa bumi di Maghribi dan banjir besar di Libya, serta pendamaian dalam konflik di Sudan.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, masjid dan surau di bawah seliaan Jabatan Agama Islam Wilayah Persekutuan (Jawi) turut diminta untuk melaksanakan solat hajat pada tarikh dan waktu yang sama.

“Jabatan Perdana Menteri (Hal Ehwal Agama) mengikuti perkembangan laporan oleh agensi media tempatan dan antarabangsa berkenaan tragedi gempa bumi di Maghribi, banjir besar yang melanda Libya termasuk konflik di Sudan.

“Saya dan seluruh warga Jabatan Perdana Menteri (Hal Ehwal Agama) merakamkan ucapan takziah buat semua mangsa dan seluruh ahli keluarga serta mendoakan kemudahan dan kelancaran bagi urusan mencari dan menyelamat mangsa khususnya di Maghribi dan Libya,” katanya dalam kenyataan hari ini.

Mohd Na’im seterusnya menyeru umat Islam untuk bersama-sama mendoakan kesejahteraan buat seluruh rakyat Maghribi dan Libya serta menghulurkan apa juga bentuk bantuan kepada mangsa-mangsa yang menghadapi ujian susulan bencana tersebut.

“Selain itu, kita juga berdoa supaya segala usaha perdamaian akan berjaya menyelesaikan konflik yang meletus di Sudan,” katanya. – Bernama


Apakah tiada lantikan politik di Universiti Awam ketika PH memerintah?

JANGAN gajah depan mata tak nampak, kuman seberang lautan yang diteropong

Pemimpin Melayu ultra kiasu berkata, sekurang-kurangnya 13 individu daripada parti komponen Perikatan Nasional (PN) telah dilantik memegang jawatan di lembaga pengarah atau lembaga gabenor universiti awam (LPU), berdasarkan carian di laman web universiti.

Pada hemat saya, itu perkara biasa apabila berlaku pertukaran pimpinan kerajaan.

Justeru, tak payah bersusah payah membuat carian. Banyak lagi kerja wakil rakyat yang lebih bermanfaat.

Saya nak tanya balik kepada pemimpin ultra kiasu ini, cuba buat carian sama siapakah yang dilantik oleh bekas Menteri Pendidikan mereka selama 22 bukan PH memerintah?

Bukan sahaja Ahli Lembaga Pengarah Universiti, tetapi juga Pengurusan tertinggi Pengajian Tinggi, Naib-Naib Canselor, Timbalan-Timbalan Naib Canselor di seluruh Universiti Awam, diisi oleh geng-geng yang pro-PH, tidak kurang pula daripada kalangan pemimpin politik.

Itu pun lantikan PH cukup bernasib nasib kerana terus dikekalkan oleh PN sehingga kontraknya tamat.

Sehingga kini, masih ada lagi saki baki lantikan PH yang masih kekal walaupun sudah lebih 22 bulan PN memerintah.

PN mengambil pendekatan yang cukup berhemah, iaitu don’t rock the boat katanya. Itu pun ultra kiasu masih tidak bersyukur.

Bandingkan ketika PH memerintah, boleh dikatakan hampir habis semua pengurusan tertinggi pengajian tinggi, digantikan dengan orang-orang pro PH. Ini baharu 13, dah bising.

Paling sadis, belum pun kontrak tamat, diganti dengan orang mereka, hanya kerana lantikan sebelum ini dibuat oleh pimpinan kerajaan sebelum itu (BN).

Jangan mengata dulang paku serpih, mengata orang sendiri yang lebih.

Jangan gajah depan mata buat-buat tak nampak, kuman sebarang lautan bukan main diteropongnya.

Saya mahu ingatkan YB ultra kiasu ini, masih banyak lagi kerja-kerja utama wakil rakyat yang terutama ketika wabak ini.

Prof Dr Ridhuan Tee Abdullah


Tak timbul isu bazir, bubar DUN Johor ikut Undang-Undang Tubuh

BANGI, 25 Jamadilakhir 1443H, Jumaat – Tidak timbul isu pembaziran kerana pembubaran Dewan Undangan Negeri (DUN) mengikut lunas Undang-Undang Tubuh Kerajaan Johor.

Pada masa sama, ia juga termaktub dalam hal-hal yang membenarkan Pilihan Raya Negeri (PRN) diadakan, kata Menteri Besar Johor, Datuk Hasni Mohammad.

“Tidak timbul soal pembaziran kerana perbelanjaan untuk pilihan raya ada diperuntukkan mengikut Perlembagaan negeri.

“Menurut Fasal 23.3 Undang-Undang Tubuh Kerajaan Johor disebutkan bahawa PRN boleh diadakan selepas tiga tahun dari Pilihan Raya terakhir tanpa perlu menunggu tamat sepenuhnya penggal mandat iaitu lima tahun.

“Kalaulah itu menjadi Undang-Undang Tubuh, maka sesebuah kerajaan harus bersedia dengan peruntukan untuk mentadbir negeri dengan baik,” katanya seperti dilapor portal tempatan, hari ini.

Beliau berkata demikian sebagai membidas dakwaan pihak yang tidak setuju kerajaan negeri membubarkan DUN untuk diadakan PRN kerana perbelanjaan besar yang diperlukan ketika ekonomi rakyat belum pulih sepenuhnya.

Katanya, soal RM150 juta yang perlu dibelanjakan untuk mengadakan PRN bukanlah terpaksa dikorbankan perancangan pembangunan.

“Atau sehingga golongan B40 tidak mendapat pembiayaan dan sebagainya, itu bukan cara sesebuah kerajaan mentadbir.

“Sebab itu dalam Undang-Undang ianya ada hubung kait dengan peruntukan,” katanya.

Hasni menjelaskan, apabila ada sesuatu institusi yang dipertanggungjawabkan maka mereka harus memastikan peruntukan itu tersedia.

Malah, penggunaannya mengikut perundangan yang ada.

Polemik PRN Johor akhirnya terjawab pada Sabtu lalu, selepas Sultan Johor, Sultan Ibrahim Sultan Iskandar berkenan menandatangani dokumen watikah pembubaran DUN.

Dengan keputusan itu, Johor menjadi negeri seterusnya yang akan mengadakan PRN selepas Sabah, Melaka dan Sarawak sebelum ini.

PRN Johor tercetus selepas kematian Ahli Dewan Undangan Negeri (ADUN) Kempas, Datuk Osman Sapian pada 21 Disember lalu.

Hal itu menyebabkan kedudukan kerajaan negeri dilihat tidak kukuh kerana hanya mempunyai majoriti satu kerusi iaitu 28 kerusi berbanding 27 kerusi pembangkang di DUN.


Taliban belum beri kata putus kepada Turki-Qatar

KABUL, 21 Jamadilawal 1443H, Ahad – Kerajaan sementara Taliban menafikan perjanjian antara Qatar dan Turki dicapai bagi membolehkan dua negara itu bekerjasama mengendalikan semula lapangan terbang di Kabul.

Jurucakap Menteri Pengangkutan, Imamuddin Ahmaddin yang dipetik Tolo News memaklumkan, tiada persetujuan yang muktamad dicapai selepas rundingan daripada wakil dua negara tersebut bersama Taliban, Khamis lalu.

“Pasukan teknikal dari Turki dan Qatar datang ke Kabul Khamis lalu bagi membuat perbincangan dengan wakil Taliban.

“Bagaimanapun sehingga kini tiada keputusan muktamad lagi dan rundingan itu akan diteruskan dalam masa terdekat dan akan mencapai persetujuan berdasarkan kepentingan negara,” katanya.

Laporan Tolo News turut memetik penganalisis politik menyatakan, sekiranya Qatar dan Turki berjaya mengawal operasi lapangan terbang, penerbangan antarabangsa ke Kabul akan disambung semula.

Sebelum ini, agensi berita Turki, Anadolu melaporkan, kumpulan teknikal bersama akan bertemu Taliban bagi membentangkan butiran perancangan mereka mengendalikan lima lapangan terbang antarabangsa Afghanistan.

Afghanistan sehingga kini dilaporkan mempunyai kira-kira 24 lapangan terbang, kebanyakannya digunakan bagi penerbangan domestik. – Agensi

Pautan berkaitan:
https://ismaweb.net/2021/12/24/1turki-qatar-setuju-pulihkan-lapangan-terbang-antarabangsa-kabul/


Pinda Akta Pekerjaan 1955 elak diskriminasi berdasar agama, bangsa

BANGI, 3 Ramadan 1442H, Khamis – Gabungan Pertubuhan-Pertubuhan Masyarakat Sivil Malaysia bagi Proses Semakan Berkala Sejagat (MACSA) menggesa pindaan menyeluruh dilakukan terhadap Akta Pekerjaan 1955 (Akta 265) bagi memastikan pekerja tidak didiskriminasi atas dasar agama dan bangsa.

Pengerusi bersama MACSA, Lukman Sheriff Alias dan Prof Madya Dr Rafidah Hanim Mokhtar dalam satu kenyataan berkata, pihaknya memandang serius insiden Islamofobia di Malaysia yang meningkat kebelakangan ini.

Ini termasuk mengutuk sekeras-kerasnya serangan ke atas dua pengawal peribadi yang didakwa ditampar, dipukul dan diacukan pistol oleh majikan bukan beragama Islam kerana berpuasa, kelmarin.

“Serangan tersebut wajar dikutuk oleh setiap orang yang cintakan keamanan kerana jenayah ini disemarakkan oleh sentimen Islamofobia.

“MACSA memuji tindakan pantas pasukan polis yang menggerakkan siasatan segera sehingga tertangkapnya empat individu yang disyaki terlibat dalam serangan ke atas dua pengawal keselamatan tersebut,” katanya, hari ini.

Katanya lagi, siasatan haruslah dijalankan secara telus dan keputusan siasatan berkenaan hendaklah dihebahkan kepada umum dari semasa ke semasa.

“MACSA menyeru kepada semua rakyat Malaysia untuk menghormati kedudukan Artikel 3 Perlembagaan Persekutuan yang mengangkat Islam sebagai agama Persekutuan dan Artikel 11 Perlembagaan Persekutuan yang menjamin hak kebebasan beragama untuk semua rakyat Malaysia agar semua dapat beribadah mengikut agama masing-masing dengan aman dan harmoni,” katanya.

Kenyataan itu turut mengingatkan mengenai Artikel 8 Perlembagaan Persekutuan yang melarang diskriminasi berdasarkan agama.

“Sebagai ahli Pertubuhan Bangsa-Bangsa Bersatu yang telah menerima pakai Deklarasi Sejagat Hak Asasi Manusia atau Universal Declaration of Human Rights (UDHR), Malaysia harus akur kepada peruntukan tiada diskriminasi.

“Secara khususnya, Artikel 18 UDHR menyatakan setiap orang mempunyai kebebasan berfikir, kesedaran dan beragama,” katanya.

Di bawah Artikel 22 Deklarasi Hak Asasi Asean (AHRD), MACSA berkata, Malaysia juga perlu komited menghapuskan sikap tanpa toleransi, diskriminasi dan hasutan berasaskan kebencian terhadap agama serta kepercayaan.

“Tambahan pula, sebagai penandatangan Deklarasi Hak Asasi Islam Kaherah (CDHRI) Malaysia juga harus akur kepada Artikel 10 yang melarang tindakan memaksa atau mengeksploitasi sesiapa untuk menukar agama seseorang.

“MACSA menuntut agar kerajaan dengan segera menangani isu Islamofobia dengan memberi takrifan dan menjadikan Islamofobia satu jenayah bagi melindungi dan membantu umat Islam di Malaysia yang mengalami tekanan dan menderita kerana kebencian dan prejudis sesetengah pihak terhadap Islam,” katanya.


Pakar Sejarah tempelak Dong Jiao Zong asyik timbulkan isu perkauman

BANGI, 14 Ramadan 1442H, Isnin – Tindakan Dong Zong dan Jiao Zong (Dong Jiao Zong) mempertikaikan isu kandungan buku teks mata pelajaran Sejarah sekolah menengah jelas membuktikan pertubuhan itu tidak mahu menerima sejarah Malaysia.

Bahkan, tindakan pertubukan radikal itu menggesa Kementerian Pendidikan Malaysia (KPM) menyemak semula kandungan buku teks tersebut seolah-olah menunjukkan mereka mempunyai agenda merosakkan perpaduan kaum.

Mengulas perkara itu, pakar Sejarah, Prof Datuk Dr Ramlah Adam berkata, pertubuhan pendidikan Cina tersebut tidak habis-habis menimbulkan isu perkauman sejak dahulu lagi walaupun sudah beberapa kali diterangkan.

“Kita tidak mahu bangkit tapi Dong Zong ada satu sikap yang sangat buruk. Mereka suka bangkit-bangkitkan.

“Beberapa kali kementerian atau kita terangkan tapi tak nak terima. Mereka sebenarnya nak jadikan ini agenda politik,” katanya ketika dihubungi.

Dalam pada itu, beliau menepis dakwaan bahawa buku teks mata pelajaran Sejarah sekolah menengah terlalu berpusat kepada Melayu dan Islam.

“Mana ada ‘Malay bias’, kita cakap juga hal orang lain dalam sejarah kita terutama dalam kurun ke-19 dan ke-20.

“Sejarah kita tidak pernah mengabaikan peranan imigran dalam sejarah ekonomi, politik dan akhirnya menjadi rakyat Malaysia,” katanya.

Sebelum ini, Dong Jiao Zong dipetik sebagai berkata, realitinya, sudah sekian lama buku teks Sejarah KPM sekolah rendah dan sekolah menengah bersifat eksklusif, kandungan fakta sejarahnya tidak seimbang dan tafsirannya tidak tepat, selain tidak memberi gambaran penuh seperti situasi negara yang terdiri dari masyarakat pelbagai kaum dan agama.

Dakwanya, ini menyebabkan buku teks Sejarah tidak memberi gambaran sebenar sejarah rakyat di negara ini, pelajar tidak dapat benar-benar memahami sejarah negara, hatta ada yang mengelirukan, menyebabkan pelajar dari kaum lain dan pelajar dari etnik Sabah dan Sarawak berasa tersisih dan terpinggir.

Katanya lagi, perkara ini adalah masalah berat yang perlu diperbetulkan dan diatasi oleh kerajaan.


PRU15: Ahmad Idham mahu Port Dickson jadi Hab Pendidikan Khas

BANGI, 8 Rabiulakhir 1444H, Khamis – Calon Gerakan Tanah Air (GTA) kerusi Parlimen Port Dickson, Dr Ahmad Idham Ahmad Nadzri berhasrat menjadikan kawasan yang ditandinginya sebagai Hab Pendidikan Khas dalam perjuangan memenangi hati pengundi pada Pilihan Raya Umum Ke-15 (PRU15).

Selain itu, pemantapan aktiviti pelancongan, penambahbaikan infrastruktur dan fasiliti awam di lokasi percutian popular itu turut menjadi agenda perjuangan beliau.

Pada masa sama, kestabilan ekonomi juga menjadi fokus utamanya kerana ia adalah penyelesaian permasalahan utama di kawasan itu.

Menerusi hantaran di Facebook, Ahmad Idham bersyukur dikurniakan segala nikmat termasuk terpilih menjadi calon GTA pada PRU15.

Pelakon dan pengarah terkenal itu berkata, beliau sentiasa berpegang kepada bicara gerak kerja lebih bermakna berbanding hanya ungkapan kata-kata.

“Saya akan menggalas tanggungjawab ini dengan penuh kesungguhan untuk meneruskan gerak kerja yang sudah saya mulakan dengan lebih luas.

“Saya bukan hanya memfokuskan kepada komuniti istimewa semata-mata, sebaliknya menyasar rakyat dan penduduk Port Dickson secara keseluruhan.

“Semoga Allah memberi kekuatan kepada saya untuk melaksanakan amanah ini dengan baik kepada masyarakat Port Dickson,” katanya.

Semalam, Ahmad Idham diumumkan sebagai calon GTA pada PRU15.

Beliau daripada badan bukan kerajaan (NGO) Gagasan Bangsa akan bertanding di Parlimen Port Dickson atas tiket Parti Pejuang Tanah Air (PEJUANG).

Selain selebriti itu, pelakon Datuk Seri Eizlan Yusof dan Azlan Sani Zawawi atau lebih dikenali sebagai Lando masing-masing dicalonkan bagi Parlimen Sabak Bernam dan Tanjung Karang.

Ahmad Idham bakal menentang calon Barisan Nasional (BN), Datuk P Kamalanathan, Datuk Seri Aminuddin Harun dari Pakatan Harapan (PH) dan Rafiei Mustapha dari Perikatan Nasional (PN).

Parti Warisan juga dilaporkan berhasrat meletakkan calon di kerusi Port Dickson.


Selagi perjuang Malaysian Malaysia, apa juga gelaran tidak layak

SAYA begitu terkejut bila ada yang mencadangkan pengiktirafan diberikan kepada bapak ultra kiasu, yang baharu sahaja mengumumkan persaraannya daripada politik.

Ultra kiasu tua ini tidak bersara pun, cuma tidak bertanding, dia tetap menjadi penasihat kuat kepada parti perkauman Malaysian Malaysia yang ditubuhkan itu.

Jika dia masih kuat dan usianya masih muda, saya tidak fikir dia akan bersara. Dia tegar dengan Malaysian Malaysianya.

Cuba pergi tanya dia, apakah dia akan menasihatkan lapisan pimpinan yang ditinggalkannya itu untuk menggugurkan perjuangan Malaysian Malaysia?

Jika tidak jangan bercakap soal pengiktirafan. Mengiktiraf beliau bererti mengiktiraf Malaysian Malaysia. Sama seperti mengiktiraf Chin Peng beerti mengiktiraf komunis.

Lupakah kita siapakah yang beriya-iya mahukan Chin Peng diiktiraf dan abunya dibawa ke dalam negara?

Ini belum lagi termasuk perkara-perkara sensitif yang kerap mencetuskan dan menimbulkan ketidakharmonian negara. Lebih-lebih lagi perkara berkaitan Melayu dan Islam.

Perjuangan ini ternyata amat bercanggah dengan Perlembagaan Persekutuan yang menjadi dasar kepada negara.

Memberikan pengiktirafan kepada ultra kiasu akan mengguris hati pejuang-pejuang kemerdekaan dan tanah air tercinta ini.

Tertanya-tanya saya, atas dasar apa sehingga perlu diberikan pengiktirafan? Berkhidmat lama dalam politik, bukan bermakna perlu diberikan pengiktirafan. Apa yang dikhidmatkan?

Jika sekadar membantu rakyat, ramai lagi nama wira yang didendang, membantu rakyat siang dan malam seperti ‘uncle kentang’. Kenapa wira-wira tidak didendang ini, tidak dicadangkan nama-nama mereka.

Usahkan gelaran Tun, panggilan tuan pun dia tidak layak, selagi dia tidak mengiktiraf siapakah tuan sebenar bumi yang asalnya, bernama Tanah Melayu ini.

Jika nak beri sangat, biarkan kerajaan Pulau Pinang yang beri, bukan kerajaan Persekutuan. Lagi pun dia bertanding di Parlimen negeri Johor. Biarkan bangsa Johor yang tentukan sumbangannya.

Apakah kita begitu mudah lupa dengan kata-kata yang dihemburkan dalam peristiwa hitam 13 Mei 1969?

Apakah kita sudah lupa kenapa ultra kiasu di’ISA’kan suatu ketika dahulu? Apakah yang menyebabkan dia di’ISA’kan?

Jika nak diberikan penghargaan kepada pemimpin parti ultra kiasu yang  telah bersara ini, bukan beliau, tetapi Dr Tan Seng Giaw, bekas ahli Kepong. Beliau selayaknya diberikan pengiktirafan kerana, perjuangan dan khidmatnya untuk rakyat, juga sebagai pakar perubatan.

Fasih berbahasa Melayu dan amat menyanjung agenda hidup bernegara, tidak terlampau Malaysian Malaysia, seperti bapak ultra kiasu ini.

Namun, kadang-kadang terfikir juga, daripada memberikan gelaran kepada perompak, penyamun, pencuri, penjahat, gangster,  hanya kerana mereka berduit untuk membeli gelaran tersebut, apakah layak ultra kiasu ini diberikan gelaran?

Prof Dr Mohd Ridhuan Tee Abdullah